text:
UMOYO WACHIKHRISTU
Kasi Mukugwiliskira Ntchito JW Library?
JW Library ni pulogiramu yaulere iyo yingamovwirani kuti muchite dawunilodi Baibolo, mabuku, mavidiyo, na vinthu vinyake pa foni yinu, tabuleti, panji kompyuta.
KASI MUNGAYISANGA WULI? Lutani pa Intaneti, chitani dawunilodi JW Library pa app store. Pa app store mungasangapo pulogiramu iyo yikugwira ntchito pa makompyuta, matabuleti, panji mafoni ghakupambanapambana. Apo muchali pa Intaneti, julani pulogiramu iyi ndipo sankhani vinthu ivyo mukukhumba kuchita dawunilodi. Usange ntchakusuzga kuchita dawunilodi ku nyumba yinu, mungakachitira dawunilodi ku Nyumba ya Ufumu usange yiliko, ku layibulare, panji kulikose uko kungaŵa Intaneti yakukhazikika. Para mwachita dawunilodi buku panji chinthu chinyake, mungaŵerenga nyengo yiliyose nanga mungaŵa pambura Intaneti. Pakuti nyengo na nyengo pa JW Library ŵakusazgirapo tunthu tunyake, muwoneseskenge kuti mukunjira pa Intaneti kuti mutorengeko tunthu utu.
CHIFUKWA WULI MUKWENERA KUŴA NAYO? JW Library njakovwira chomene pakusambira pamwekha kweniso kuti mwenderenge lumoza na ŵanyinu pa maungano gha mpingo. Njakovwiraso chomene pakupharazga, chomenechomene para mwaŵi wasangika.


c: text/html

text:
Julayi 11-17
MASALIMO 69-73
Sumu 92 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Ŵanthu ŵa Yehova Mbamwamphu Pakusopa Kwaunenesko”: (Mamin. 10)
Sa 69:9—Tikwenera kulongora kuti tili na mwamphu pakusopa kwaunenesko (w10 12/15 peji 7-11 ndime 2-17)
Sa 71:17, 18—Ŵanthu ŵalara msinkhu ŵakwenera kovwira ŵachinyamata kuti ŵalimbikirenge (w14 1/15 peji 23-25 ndime 4-10)
Sa 72:3, 12, 14, 16-19—Mwamphu ndiwo ukutituma kuti tiphalirengeko ŵanthu ivyo Ufumu wa Chiuta uzamutichitira (w15 10/1 peji 16 ndime 3; w10 8/15 peji 32 ndime 19-20)
-
Ivyo Tasambira: (Mamin. 8)
Sa 69:4, 21—Kasi mavesi agha ghakafiskika wuli mwa Mesiya? (w11 8/15 peji 11 ndime 17; w11 8/15 peji 15 ndime 15)
Sa 73:24—Kasi Yehova wakuŵalongozgera wuli ŵanthu ŵake ku uchindami? (w13 2/15 peji 25-26 ndime 3-4)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 73:1-28
PHARAZGANI MWALUSO
Paulendo Wakwamba: (Mamin. 2 panji kuchepera apa) Mulongorani Gongwe la Mulinda la nambara 4 pa chikopi. Panganani nayo kuti mukizeso.
Ulendo Wakuwelerako: (Mamin. 4 panji kuchepera apa) Mulongosolerani nkhani ya pa chikopi mu Gongwe la Mulinda la nambara 4
Sambiro la Baibolo: (Mamin. 6 panji kuchepera apa) Uthenga Uwemi sambiro 5 ndime 3-4
UMOYO WACHIKHRISTU
Sumu 140
“Kasi Mungayezgapo Waka Chaka Chimoza?”: (Mamin. 15) Yambani na kudumbiskana mwakudumura nkhani iyi pamoza na “Ndondomeko za Upayiniya Wanyengozose.” Kufuma apo, wonelerani vidiyo ya pa jw.org ya mutu wakuti Choosing a Career With Eternal Future. (Lutani pa VIDEO ON DEMAND > TEENAGERS.)
Sambiro la Baibolo la Mpingo: (Mamin. 30) ia mutu 2 ndime 1-12.
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 123 na Lurombo

robotstxt: allowed

filter: keep


text:
Yehova Ni Chiuta Wachitemwa
“Chiuta ntchitemwa.”—1 YOH. 4:8, 16.
SUMU: 18, 91
1. Zunurani mukhaliro ukuru wa Chiuta, ndipo imwe mukukhwaskika wuli?
BAIBOLO likutiphalira kuti: “Chiuta ntchitemwa.” (1 Yoh. 4:8, 16) Kasi mazgu agha ghakung’anamurachi? Chiuta wali na mikhaliro yinandi yiwemi, kweni mukhaliro wake ukuru chomene ntchitemwa. Yehova wali waka na chitemwa yayi, kweni iyo ndiyo ntchitemwa. Vyose ivyo wakuchita, wakuchita chifukwa cha chitemwa. Yehova wali kulenga chilichose chifukwa cha chitemwa, ntheura tikumuwonga chomene.
2. Kasi Yehova wazamuŵachitira vichi ŵanthu awo ŵakumupulikira? (Wonani chithuzi chakwamba.)
2 Yehova wakutemwa chilengiwa chake. Chitemwa icho Chiuta wakutilongora chikutisimikizgira kuti wafiskenge khumbo lake mu nthowa yakwenelera. Paumaliro, wose awo ŵakumupulikira ŵazamukondwa chomene. Mwachiyelezgero, chifukwa cha chitemwa, Yehova “watema zuŵa, ilo wakukhumba kweruzgira charu mu urunji kwizira mwa [Yesu Khristu] munthu uyo wimika.” (Mil. 17:31) Tikugomezga kuti zuŵa la cheruzgo ili lizenge nadi. Zuŵa ili lizamuŵa lakukondweska kwa wose awo ŵakumupulikira chifukwa ŵazamupokera umoyo wamuyirayira.
IVYO MUDAUKO UKULONGORA
3. Kasi umoyo withu wate uŵenge wuli Yehova waŵavyenge chitemwa?
3 Yehova waŵavyenge chitemwa, mphanyi tilije chigomezgo chakuti munthazi vinthu vizamuŵa makora. Nakuti ŵanthu ndiwo ŵate walutilirenge kulamulira ŵanyawo mwakulongozgeka na Satana, uyo ni chiuta wambura chitemwa ndiposo wankhaza. (2 Kor. 4:4; 1 Yoh. 5:19; ŵazgani Chivumbuzi 12:9, 12.) Fundo iyi yikulongora kuti Yehova waŵavyenge chitemwa, masuzgo ghate ghamarenge yayi.
4. Chifukwa wuli Yehova wazomerezga ŵakugaluka kuti ŵalamulire?
4 Satana wakati wagalukira Chiuta, wakanyenga Adamu na Eva kuti nawo ŵagalukire Chiuta. Satana wakasuska Ufumu wa Chiuta. Satana wakati wangawusa makora ŵanthu kuluska Chiuta. (Gen. 3:1-5) Ntheura Yehova wamupa nyengo Satana kuti walongore usange iyo wangalamulira nadi makora ŵanthu. Kweni ivyo vikuchitika mu charu, vikulongora makora kuti Satana pamoza na ŵanthu ŵake ŵatondeka.
5. Kasi ivyo vikuchitika mu charu vikulongorachi?
5 Mazuŵa ghano, vinthu vikulutilira kuhenipa mu charu. Mu vyaka 100 ivyo vyajumpha, ŵanthu ŵakujumpha 100 miliyoni ŵafwa chifukwa cha nkhondo. Baibolo likuti mu “mazuŵa ghaumaliro,” “ŵanthu ŵaheni na ŵakupusika ŵalutilirenge kuŵa ŵaheni.” (2 Tim. 3:1, 13) Baibolo likuyowoyaso kuti: ‘A Yehova, nkhumanya kuti nthowa ya munthu yili mwa iyo yekha chara. Munthu uyo wakwenda wangalongozga yayi mendero ghake.’ (Yer. 10:23) Ivyo vikuchitika mu charu vikulongora kuti mazgu agha ngaunenesko nadi. Yehova wakalenga ŵanthu kuti ŵajiwusenge ŵekha yayi.
6. Chifukwa wuli Yehova wazomerezga uheni kuchitika?
6 Ivyo vyachitika mu nyengo iyo Yehova wazomerezgera vinthu viheni mu charu, vyalongora kuti Ufumu wake pera ndiwo ngwakwenelera kuwusa. Sonosono apa, Yehova waparanyenge ŵaheni wose. Kufuma apo, usange munyake wazamususkaso Ufumu wake, Yehova wazamuchitapo kanthu nyengo yeneyiyo. Viheni ivyo vikuchitika mazuŵa ghano, mbukaboni wakukwana wakuzakaparanyira waliyose uyo wangazakagaluka kunthazi. Yehova wazamulekeleraso viheni chara.
YEHOVA WALONGORA CHITEMWA CHAKE
7, 8. Kasi Yehova walongora wuli chitemwa chake?
7 Yehova walongora chitemwa chake mu nthowa zinandi. Ghanaghanirani waka za ukuru na kutowa kwa ivyo wali kulenga. Yehova wali kulenga mabiliyoni ghanandi gha vipingausiku, ndipo chipingausiku chilichose chili na nyenyezi mabiliyoni ghanandi chomene ndiposo mapulaneti. Zuŵa nalo lili mu gulu la nyenyezi. Kuŵavyenge zuŵa, mphanyi pa charu chapasi palije vyamoyo. Vyose ivi vili kulengeka na Yehova, ndipo vikutilongora kuti Chiuta wali na nkhongono, vinjeru, na chitemwa. Nadi, makhaliro gha Chiuta ghambura kuwoneka, “agho ni nkhongono yake yamuyirayira na Uchiuta wake, ghakuwoneka makora chomene chifukwa ghakumanyikwa kwizira mu vinthu ivyo wali kulenga.”—Rom. 1:20.
8 Yehova wali kulenga charu chapasi kuti mukhalenge vyamoyo. Mu charu muli vinthu ivyo vikovwira ŵanthu na vinyama. Chiuta wakati walenga ŵanthu ŵakwamba, wakaŵaŵika mu munda wakutowa kuti ŵakhalengemo kwamuyirayira. (Ŵazgani Chivumbuzi 4:11.) Kweniso Yehova ‘wakupeleka chakurya ku chamoyo chilichose, pakuti lusungu lwake lukukhalilira muyirayira.’—Sal. 136:25.
9. Kasi Yehova wakuwona wuli uheni?
9 Nangauli Yehova ni Chiuta wachitemwa, kweni wakutinkha uheni. Mwachiyelezgero, pakuyowoya vya Yehova lemba la Salmo 5:4-6 likuti: ‘Ndimwe Chiuta uyo wakukondwa na uheni chara. Mukutinkha wose awo ŵakuchita uheni.’ Kweniso ‘Yehova wakutinkha ŵanthu ŵankhaza na ŵapusikizgi.’
UHENI UMARENGE SONOSONO
10, 11. (a) Kasi ŵanthu ŵaheni vizamuŵamalira wuli? (b) Kasi Yehova waŵasungira vichi ŵanthu ŵakugomezgeka?
10 Pa nyengo yakwenelera, Yehova wafumiskengepo uheni pa charu chapasi, chifukwa iyo ni Chiuta wachitemwa uyo wakutinkha viheni. Mazgu gha Chiuta ghakuti: ‘Ŵaheni ŵazamudumulika, kweni awo ŵakugomezga Yehova ŵazamuhara charu chapasi. Kwakhala kanyengo kachoko waka, ŵaheni ŵazamuŵakoso chara. Ŵalwani ŵa Yehova ŵazgeŵelekenge nga mbutheka wakubiliŵira ku malo ghakuliskako viŵeto. Ŵamwalalikirenge nga ni josi.’—Sal. 37:9, 10, 20.
11 Mazgu gha Chiuta ghakulayizgaso kuti: ‘Ŵarunji ŵazamuhara charu chapasi, ndipo ŵazamukhala mwenemumo muyirayira.’ (Sal. 37:29) Ŵanthu ŵarunji ‘ŵazamukondwa chomene na mtende ukuru.’ (Sal. 37:11) Yehova wazamuchita vyose ivi chifukwa wakutemwa ŵateŵeti ŵake ŵakugomezgeka. Baibolo likutiphalira kuti: “Wazamufyura masozi ghose ku maso ghawo, ndipo nyifwa yizamuŵakoso yayi. Kuzamuŵavya kutengera panji kulira, kutampha nesi vyakuŵinya. Vinthu vyakale vyafumapo.” (Chivu. 21:4) Ŵanthu wose awo ŵakupulikira Yehova ŵazamukondwa na vinthu viwemi chomene.
12. Kasi “munthu wambura kafukwa” ni njani?
12 Mazgu gha Yehova ghakuti: ‘Umulaŵisiske munthu wambura kafukwa, na kuwona uyo ngwakunyoloka, pakuti munthazi, munthu uyu waŵenge mu mtende. Kweni ŵakuswa malango wose ŵaparanyikenge. Ŵanthu ŵaheni ŵadumulikenge.’ (Sal. 37:37, 38) “Munthu wambura kafukwa” ni uyo wakumanya Yehova na mwana wake ndiposo wakuchita ivyo Chiuta wakukhumba. (Ŵazgani Yohane 17:3.) Munthu uyu wakugomezgaso kuti “charu chikuluta na makhumbiro ghake, kweni uyo wakuchita khumbo la Chiuta wakukhalilira muyirayira.” (1 Yoh. 2:17) Pakuti umaliro waneng’enera chomene, tose tikwenera ‘kugomezga Yehova na kwenda mu nthowa yake.’—Sal. 37:34.
CHIKURU ICHO YEHOVA WACHITA
13. Kasi ntchinthu wuli chikuru icho Yehova wachita kulongora kuti wakutitemwa?
13 Nangauli ndise ŵakwananga, kweni tingamupulikira Chiuta. Sembe ya Yesu yikutovwira kuŵa paubwezi na Yehova. Sembe iyi ntchinthu chikuru icho Yehova wachita kulongora kuti wakutitemwa. Yehova wali kupeleka sembe ya Yesu kuti ŵanthu wose awo ŵakupulikira ŵafwatuke ku kwananga na nyifwa. (Ŵazgani Ŵaroma 5:12; 6:23.) Apo Yesu wakaŵa kuchanya, wakapulikiranga awiske. Ntheura apo Yehova wakamutumanga pa charu chapasi, wakamanya kuti mwana wake wazamulutilira kugomezgeka. Yesu wakasuzgika m’paka kukomeka, ndipo ivi vikamukwenyerezga chomene Yehova uyo ni dada wachitemwa. Iyo wakagomezgeka na kulongora kuti Yehova ndiyo ngwakwenelera kuwusa. Yesu wakalongoraso kuti munthu wakufikapo wangalutilira kugomezgeka kwa Chiuta nanga ni para wakumana na masuzgo ghakuru.
14, 15. Kasi nyifwa ya Yesu yikovwira wuli ŵanthu?
14 Nangauli Yesu wakasangana na masuzgo ghanandi, kweni wakalutilira kugomezgeka m’paka nyifwa. Tikuwonga chomene sembe ya Yesu chifukwa yikutipa mwaŵi wa kuzakakhala kwamuyirayira mu charu chiphya cha Chiuta. Mpositole Paulosi wakalongosora kuti sembe iyi yikulongora kuti Yehova na Yesu ŵakutitemwa. Iyo wakati: “Apo tikaŵa kuti tichali ŵakulopwa, Khristu wakafwira ŵanthu ŵakwananga pa nyengo yakutemeka. Pakuti ntchakusuzga kuti munthu wafwire murunji. Kweni panyake munthu wangachita chikanga kufwira munthu muwemi. Kweni Chiuta watilongora chitemwa chake, pakuti apo tikaŵa kuti tichali ŵakwananga, Khristu wakatifwira.” (Rom. 5:6-8) Mpositole Yohane nayo wakalemba kuti: “Chitemwa cha Chiuta chikawoneka kwa ise mu nthowa iyi, Chiuta wakatuma Mwana wake wapadera mu charu, mwakuti tisange umoyo kwizira mwa iyo. Chitemwa chili nthena, ise tikamutemwa Chiuta yayi, kweni iyo ndiyo wakatitemwa na kutuma Mwana wake kuŵa sembe yakuphepiskira zakwananga zithu.”—1 Yoh. 4:9, 10.
15 Yesu wakati: “Chiuta wakachitemwa chomene charu, lekani wakapeleka Mwana wake wapadera, kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.” (Yoh. 3:16) Nangauli vikamupweteka chomene Yehova, kweni wakapeleka Mwana wake kuŵa sembe. Ichi chikulongora kuti Yehova wakutemwa chomene ŵanthu, ndipo chitemwa chake chizamumara yayi. Paulosi wakati: “Nakhorwa ine kuti nanga ni nyifwa, umoyo, ŵangelo, maboma, vinthu ivyo viliko sono, vinthu ivyo vikwiza, nkhongono, kutumphuka, kunyang’amira, panji chilengiwa chinyake chilichose, vitipaturenge yayi ku chitemwa cha Chiuta icho chili mwa Khristu Yesu Fumu yithu.”—Rom. 8:38, 39.
UFUMU WA CHIUTA UKUWUSA
16. Kasi Ufumu wa Chiuta ni vichi, ndipo Fumu yake ni njani?
16 Yehova wakhazikiska boma lake kulongora kuti wakutemwa ŵanthu. Yehova wali kusora Yesu Khristu kuŵa themba la Ufumu wake. Yesu ngwakwenelera kulamulira chifukwa nayo wakutemwa ŵanthu. (Zinth. 8:31) Chiuta wali kusoraso ŵanthu ŵakukwana 144,000 kuti ŵakawuse na Khristu kuchanya. Ŵa 144,000 ŵazamuŵa mafumu ghawemi chifukwa nawo ŵali kusuzgikapo. (Chivu. 14:1) Nkhani yikuru ya upharazgi wa Yesu yikaŵa Ufumu wa Chiuta, lekani wakasambizga ŵasambiri ŵake kulomba kuti: “Adada ŵithu imwe muli kuchanya, zina linu lituŵiskike. Ufumu winu wize. Khumbo linu lichitike pano pasi nga nkhuchanya.” (Mat. 6:9, 10) Tikulindilira kuti Ufumu wa Chiuta wize na kutumbika ŵanthu.
17. Kasi ulamuliro wa Yesu ukupambana wuli na wa ŵanthu?
17 Ulamuliro wa Yesu ukupambana chomene na wa ŵanthu. Muwuso wa ŵanthu wapangiska nkhondo izo zakomeska ŵanthu mamiliyoni ghanandi. Kweni Yesu, Fumu yithu, wakutitemwa nga mbadada ŵake. (Chivu. 7:10, 16, 17) Yesu wakati: “Zani kwa ine, imwe mose mukuphyoka na kunyekezgeka, ndipo nimupumuzganinge. Yeghani joko lane ndipo sambirani kwa ine, pakuti nili wakuzika na wakujiyuyura mu mtima, ndipo muzamupumuzgika. Chifukwa joko lane ndipusu na katundu wane ngwakupepuka.” (Mat. 11:28-30) Mazgu agha ngakukhozga chomene.
18. (a) Kasi Yehova wakuchita vichi kwambira mu 1914? (b) Kasi nkhani yakulondezgapo yizamuzgora mafumbo wuli?
18 Baibolo likulongora kuti Ufumu wa Chiuta ukamba kuwusa kuchanya mu 1914. Ntheura kwambira mu 1914, Yehova wakuwunganya Ŵakhristu ŵakuphakazgika awo ŵachali pa charu chapasi na ŵa “mzinda ukuru” awo ŵazamupona pa suzgo yikuru na kunjira mu charu chiphya. (Chivu. 7:9, 13, 14) Kasi mbalinga awo ŵakupanga mzinda ukuru? Kasi Chiuta wakukhumba kuti ŵachitenge vichi? Nkhani yakulondezgapo yizamuzgora mafumbo agha.


text:
Pakuŵa Mulwani Waumaliro, Nyifwa Yizamumalizgika
“Pakuŵa mulwani waumaliro, nyifwa yizamumalizgika.”—1 KOR. 15:26.
1, 2. Kasi umoyo wa Adamu na Eva ukaŵa wuli pakwamba? Kasi pali mafumbo wuli?
ADAMU na Eva ŵakati ŵalengeka, ŵakaŵavya mulwani. Ŵakaŵa ŵambura kwananga ndipo ŵakakhalanga mu paradiso. Ŵakaŵa ŵana ŵa Chiuta, ntheura ŵakaŵa nayo paubwezi pakuŵa Mlengi wawo. (Gen. 2:7-9; Luka 3:38) Chiuta wakaŵapa mulimo wapadera. (Ŵazgani Genesis 1:28.) Kuti Adamu na Eva ‘ŵazuzge charu na kuchithereska’ pakeneranga kujumpha nyengo. Kweni ŵakeneranga kuŵa ŵamoyo kwamuyirayira kuti ŵalutilire ‘kuŵa na mazaza pa vyamoyo vyose ivyo vikwenda pa charu.’ Ŵakeneranga kuchita mulimo uwu kwamuyirayira.
2 Chifukwa wuli mazuŵa ghano vinthu vili nthena yayi? Chifukwa wuli pali ŵalwani ŵanandi awo ŵakupoka ŵanthu chimwemwe, nga ni nyifwa? Kasi Chiuta wazamuŵaparanya wuli ŵalwani aŵa? Baibolo likuzgora mafumbo agha na ghanyake. Tiyeni tiwone umo likuzgolera.
ŴAKAPIKA CHENJEZGO MWACHITEMWA
3, 4. (a) Kasi Chiuta wakapeleka dango wuli kwa Adamu na Eva? (b) Chifukwa wuli ŵakeneranga kupulikira dango ili?
3 Nangauli Adamu na Eva ŵakalengeka kuti ŵaŵe ŵamoyo kwamuyirayira, kweni pakaŵa vinthu vinyake ivyo ŵakeneranga kuchita kuti ŵalutilire kuŵa ŵamoyo. Ŵakeneranga kuthuta, kumwa maji, kugona, ndiposo kurya. Chakuzirwa chomene ntchakuti ŵakeneranga kuŵa paubwezi na Yehova, Mupi wa umoyo. (Dute. 8:3) Kuti ŵalutilire kuŵa ŵamoyo, ŵakeneranga kulongozgeka na Chiuta. Yehova wakaphalira Adamu fundo iyi, pambere Eva wandalengeke. Baibolo likuti: ‘Yehova Chiuta wakamulangulira munthu, wakati, “Vya makuni ghose gha mu munda uryenge kwawanangwa; kweni vya khuni la kumanyiska uwemi na uheni ungaryanga, chifukwa mu zuŵa leneilo tiuryelengepo, tiufwenge nadi.”’—Gen. 2:16, 17.
4 “Khuni la kumanyiska uwemi na uheni” likimiranga mazaza gha Chiuta gha kumanya icho ntchiwemi na icho ntchiheni. Mbunenesko kuti Adamu wakamanyanga chiwemi na chiheni pakuti wakalengeka mu chikozgo cha Chiuta kweniso wakaŵa na njuŵi. Kweni khuni likakumbuskanga Adamu na Eva kuti nyengo zose ŵakwenera kulongozgeka na Yehova. Kurya vipambi vya mu khuni ili, ukaŵa uchigaluka. Ndipo iwo na ŵana ŵawo ŵakeneranga kunjira mu suzgo likuru chomene. Ŵakate ŵafwenge nga umo Chiuta wakaŵachenjezgera.
KASI NYIFWA YIKAMBA WULI?
5. Kasi vikenda wuli kuti Adamu na Eva ŵagalukire Chiuta?
5 Eva wakati walengeka, Adamu wakamuphalira ivyo Chiuta wakalangura. Eva wakalimanya makora dango ili, lekani wakalizunura nkhanira ndendende. (Gen. 3:1-3) Wakalizunura kwa Satana Dyabulosi, uyo wakizira mu njoka. Khumbo lakuti waŵe na mazaza ndiposo lakuti wajiyimire payekha, likakura chomene mu mtima wake. (Yaniskani na Yakobe 1:14, 15.) Kuti wafiske chilato chake, wakaphalira Eva kuti Chiuta ni mutesi. Wakamusimikizgira kuti para wangajiyimira payekha, wafwenge yayi kweni wayanenge na Chiuta. (Gen. 3:4, 5) Eva wakamugomezga ndipo wakarya chipambi chakukanizgika. Kweniso wakapako Adamu kuti nayo warye. (Gen. 3:6, 17) Apa, Dyabulosi wakateta. (Ŵazgani 1 Timote 2:14.) Ndipouli, Adamu ‘wakapulikira mazgu gha muwoli wake.’ Nangauli Satana Dyabulosi wakawoneka nga ni mubwezi, kweni wakaŵa mulwani muheni chomene ndipo wakamanyanga masuzgo agho ghaŵengepo para Eva wapulikira.
6, 7. Kasi Yehova wakaŵeruzga wuli Adamu, Eva na Satana?
6 Adamu na Eva ŵakagalukira Yehova, uyo wakaŵapa umoyo na chilichose icho ŵakaŵa nacho. Yehova wakawonanga vyose ivyo vikachitika. (1 Mid. 28:9; ŵazgani Zintharika 15:3.) Iyo wakapeleka mwaŵi kwa Adamu, Eva na Satana wakuti ŵalongore usange ŵakumutemwa panji yayi. Pakuŵa Dada, ivi vikwenera kuti vikamuŵinya chomene. (Yaniskani na Genesis 6:6.) Kweni wakapeleka cheruzgo chaurunji ku ŵakwananga aŵa.
7 Chiuta wakaphalira Adamu kuti: “Mu zuŵa leneilo tiuryelengepo [vya khuni la kumanyiska uwemi na uheni] tiufwenge nadi.” Panji Adamu wakaghanaghananga kuti “zuŵa” ili nda maora 24. Pamanyuma pa kuswa dango la Chiuta, panji wakalindiliranga kuti wakomekenge na Yehova pambere zuŵa lindanjire. “Namise kwatima,” Yehova wakiza kuzakayowoya na Adamu na Eva. (Gen. 3:8) Iyo wakadankha kupulikizga ivyo Adamu na Eva ŵayowoyenge. (Gen. 3:9-13) Kufuma apo, wakaŵapa cheruzgo. (Gen. 3:14-19) Waŵakomenge nyengo yeneyiyo, mphanyi chilato chake kwa Adamu na Eva ndiposo ŵana ŵawo, chikafiskika yayi. (Yes. 55:11) Nangauli Adamu na Eva ŵakamba kusuzgika nyengo yeneyiyo chifukwa cha kwananga, kweni ŵakalutilira kuŵa ŵamoyo mpaka ŵakababa ŵana ŵeneawo ŵakaŵa na chilindizga cha umoyo uwemi munthazi. Adamu na Eva ŵakafwa pa “zuŵa” ilo ŵakanangira, pakuti ŵakafiska yayi vyaka 1,000, ivyo kwa Chiuta ni zuŵa limoza.—2 Pet. 3:8.
8, 9. Kasi ŵana ŵa Adamu ŵali kukhwaskika wuli chifukwa chakuti iyo wakananga? (Wonani chithuzithuzi chakwamba.)
8 Kasi ŵana ŵa Adamu na Eva ŵali kukhwaskika na ivyo ŵapapi ŵawo ŵakachita? Enya. Lemba la Ŵaroma 5:12 likuti: ‘Kwizira mwa munthu yumoza kwananga kukanjira mu charu ndipo nyifwa kwizira mu kwananga, ntheura nyifwa yikathandazgikira ku ŵanthu wose chifukwa wose ŵakananga.’ Munthu uyo wakamba kufwa ni Abelu, uyo wakaŵa wakugomezgeka. (Gen. 4:8) Kufuma apo, ŵana ŵanyake ŵa Adamu ŵakachekuranga na kufwa. Kasi ŵakahara kwananga ndiposo nyifwa? Zgoro tikulisanga mu ivyo mpositole Paulosi wakalemba. Iyo wakati: “Kwizira mu kuleka kupulikira kwa munthu yumoza ŵanandi ŵakazgoreka ŵakwananga.” (Rom. 5:19) Ntheura, kwananga na nyifwa ivyo ŵanthu ŵali kuhara kwa Adamu mbalwani. Palije munthu wambura kufikapo uyo wangagwentha ŵalwani aŵa. Nangauli tikumanya yayi nkhanira ndendende umo kwananga kwa Adamu kukanjilira mu mathupi gha ŵana ŵake, kweni tikuwona masuzgo agho ghalipo chifukwa cha kwananga uku.
9 Lekani Baibolo likuti kwananga ndiposo nyifwa ivyo tili kuhara, ‘ntchibenekelero icho chili pa maso gha ŵanthu wose’ ndiposo ‘chidiko icho chathandazgika pa mitundu yose ya ŵanthu.’ (Yes. 25:7) Palije munthu uyo wangagwentha kwananga na nyifwa. Lekani Baibolo likuti “mwa Adamu wose ŵakufwa.” (1 Kor. 15:22) Ndicho chifukwa Paulosi wakafumba kuti: “Ni njani wanithaskenge ku thupi ilo likunilongozgera ku nyifwa iyi?” Kasi wakaŵapo? *—Rom. 7:24.
NYIFWA YIZAMUMALIZGIKA
10. (a) Zunurani mavesi agho ghakulongora kuti Yehova wazamumazga nyifwa. (b) Kasi mavesi agha ghakuvumbura vichi vyakukhwaskana na Yehova ndiposo Mwana wake?
10 Yehova pera ndiyo wakaŵa wakwenelera kuthaska Paulosi. Yesaya wakati wayowoya vya ‘chibenekelero,’ wakalemba kuti: ‘Tiwavivye nyifwa pakuyitonda kwamuyirayira, ndipo Yehova Chiuta tiwafyure masozi ku visko vyose.’ (Yes. 25:8) Nga ni dada uyo wakumazga masuzgo gha ŵana ŵake na kupuputa masozi ghawo, Yehova ngwakukhumbisiska chomene kuti wazakamazge nyifwa iyo yili kwiza chifukwa cha kwananga kwa Adamu. Yesu wakukolerana nayo pakuchita mulimo uwu. Lemba la 1 Ŵakorinte 15:22 likuti: ‘Chifukwa nga umo mwa Adamu wose ŵakufwa, ntheuraso mwa Khristu wose ŵazamuzgoka ŵamoyo.’ Mwakuyana waka, Paulosi wakati wafumba kuti “Ni njani wanithaskenge?” wakazgora kuti: ‘Nkhuwonga Chiuta kwizira mwa Yesu Khristu Fumu yithu!’ (Rom. 7:25) Chitemwa icho chikachiska Yehova kuti walenge ŵanthu, chikamara yayi chifukwa cha kugaluka kwa Adamu na Eva. Kweniso Yesu uyo wakawovwiranga Yehova pakulenga ŵanthu ŵaŵiri ŵakwambilira, wachali kukondwa na ŵana ŵa Adamu na Eva. (Zinth. 8:30, 31) Kweni kasi ŵanthu ŵakate ŵathaskikenge wuli ku kwananga na nyifwa?
11. Kasi Yehova wali kuchita vichi kuti wawovwire ŵanthu?
11 Adamu wakati wananga, Yehova wakamweruzga kuti wafwenge. Lekani ŵanthu wose ŵali kuhara kwananga na nyifwa. (Rom. 5:12, 16) Baibolo likuti: “Kwizira mu ubudi umoza ŵanthu ŵa mitundu yose ŵakasuskika.” (Rom. 5:18) Kasi Yehova wakaŵawovwira wuli ŵanthu kwambura kuswa fundo zake zaurunji? Zgoro tikulisanga mu mazgu gha Yesu. Iyo wakati: ‘Mwana wa munthu wakiza kupeleka umoyo wake kuŵa chiwombolero cha ŵanandi.’ (Mat. 20:28) Pakuŵa wakufikapo, Yesu wali kupeleka chiwombolero. Kasi chiwombolero ichi chikafiska wuli fundo zaurunji za Chiuta?—1 Tim. 2:5, 6.
12. Kasi ni sembe wuli iyo yikapelekeka, yeneiyo yikafiska urunji wa Chiuta?
12 Pakuŵa munthu wakufikapo, Yesu wakate ŵaŵenge wamoyo kwamuyirayira. Uwu ndiwo umoyo uwo Yehova wakakhumbanga kuti Adamu waŵe nawo. Khumbo la Yehova likaŵa lakuti charu chizure na ŵana ŵa Adamu ŵambura kwananga. Ntheura, chifukwa cha kutemwa chomene Adada ŵake ndiposo ŵana ŵa Adamu, Yesu wakapeleka umoyo wake kuŵa sembe. Nadi, Yesu wakapeleka umoyo wake wambura kwananga uwo ukayananga waka na umoyo uwo Adamu wakataya. Pamanyuma, Yehova wakawuska Mwana wake kuŵa chilengiwa chauzimu. (1 Pet. 3:18) Sembe yakuwombora yikafiska urunji wa Yehova chifukwa umoyo waurunji wa Yesu ukapelekeka kulipira umoyo waurunji uwo Adamu wakataya. Sembe ya Yesu yikapangiska kuti chiŵe chamachitiko kuti ŵana ŵa Adamu ŵaŵe ŵamoyo kwamuyirayira. Apa, Yesu wakanjira m’malo gha Adamu. Paulosi wakati: “Nakuti vili kulembeka: ‘Munthu wakwamba Adamu wakazgoka munthu wamoyo.’ Adamu waumaliro wakazgoka mzimu wakupa umoyo.”—1 Kor. 15:45.
13. Kasi “Adamu waumaliro” wazamuŵawovwira wuli awo ŵali kufwa?
13 Sonosono apa, “Adamu waumaliro” wazamupeleka umoyo wamuyirayira ku ŵana ŵa Adamu. Ŵanandi ni awo ŵali kufwa. Iwo ŵazamuwuskika kuti ŵaŵeso ŵamoyo pa charu chapasi.—Yoh. 5:28, 29.
14. Kasi Yehova wanozga vichi kuti wawovwire ŵanthu kuŵa ŵakufikapo?
14 Kasi ŵanthu ŵazamufwatuka wuli ku kwananga uko ŵali kuhara? Kuti wafiske ivi, Yehova wali kukhazikiska Ufumu. Yesu na ŵa 144,000 awo ŵali kusoleka pa charu chapasi, ndiwo ŵazamuŵa mafumu. (Ŵazgani Uvumbuzi 5:9, 10.) Pakuti awo ŵazamuwusa na Yesu kuchanya ŵakaŵa ŵanthu ŵambura kufikapo, chizamuŵa chipusu kuŵapulikiska ŵanthu ŵambura kufikapo awo ŵazamuŵa pa charu chapasi. Kwa vyaka 1,000, Yesu na awo wazamuwusa nawo, ŵazamovwira ŵanthu kuti ŵaŵe ŵakufikapo.—Uvu. 20:6.
15, 16. (a) Kasi ni nyifwa wuli iyo yizamumalizgika? Kasi yizamumalizgika pawuli? (b) Kuyana na 1 Ŵakorinte 15:28, kasi Yesu wazamuchita vichi?
15 Paumaliro wa vyaka 1,000 vya Ufumu uwu, ŵanthu ŵakugomezgeka ŵazamufwatuka ku ŵalwani wose awo ŵaŵapo chifukwa cha kwananga kwa Adamu. Baibolo likuti: ‘Chifukwa nga umo mwa Adamu wose ŵakufwa, ntheuraso mwa Khristu wose ŵazamuzgoka ŵamoyo. Kweni waliyose mu ndondomeko yake: Khristu vipambi vyakwamba, kufuma apo awo mba Khristu [awo wazamuwusa nawo] mu nyengo ya kuŵapo kwake. Chakulondezgapo, umaliro, apo wazamupeleka ufumu kwa Chiuta wake na Ŵawiske, para wamalizga maboma ghose na mazaza ghose na nkhongono. Pakuti wakwenera kuwusa nga ni themba mpaka Chiuta waŵike ŵalwani wose ku malundi ghake. Pakuŵa mulwani waumaliro, nyifwa yizamumalizgika.’ (1 Kor. 15:22-26) Nadi, nyifwa iyo tili kuhara kwa Adamu yizamuŵakoso yayi. ‘Chibenekelero’ icho chikuyuzga ŵanthu chizamuwuskikapo kwamuyirayira.—Yes. 25:7, 8.
16 Mpositole Paulosi wakamalizga na mazgu ghakuti: ‘Kweni para vinthu vyose vyazakalambikika kwa iyo, Mwana nayo wazamujilambika kwa Uyo wakalambika vinthu vyose kwa iyo, mwakuti Chiuta waŵe vinthu vyose kwa waliyose.’ (1 Kor. 15:28) Chilato cha muwuso wa Yesu chizamuŵa kuti chafiskika. Paumaliro, mwakukondwa wazamuwezgera mazaza kwa Yehova kweniso wazamupeleka kwa Yehova ŵanthu ŵakufikapo.
17. Kasi Satana ŵazamuchita nayo wuli paumaliro?
17 Kasi Satana, uyo wakambiska masuzgo ghose gha ŵanthu, ŵazamuchita nayo wuli? Zgoro tikulisanga pa Uvumbuzi 20:7-15. Paumaliro wa vyaka 1,000 pa chiyezgo chaumaliro, Satana wazamuzomerezgeka kuti wayezge ŵanthu ŵakufikapo. Dyabulosi na awo ŵazamusankha kumulondezga, ŵazamuparanyika kwamuyirayira. Iyi ni ‘nyifwa yachiŵiri.’ (Uvu. 21:8) Pakuti awo ŵazamufwa pa nyifwa yachiŵiri, ŵazamuŵaso ŵamoyo yayi, nyifwa iyi yizamumalizgika yayi. Ndipouli, ‘nyifwa yachiŵiri’ iyi, ni mulwani yayi ku ŵanthu awo ŵakutemwa na kuteŵetera Mlengi wawo.
18. Kasi mulimo uwo Chiuta wakapa Adamu uzamufiskika wuli?
18 Ŵanthu ŵakufikapo ŵazamwima pamaso pa Yehova. Iwo ŵazamuŵa ŵakwenelera kupokera umoyo wamuyirayira ndipo kuzamuŵavya ŵalwani. Mulimo uwo Chiuta wakapa Adamu uzamuŵa kuti wafiskika uku iyo kulije. Charu chizamuzura na ŵana ŵake awo ŵazamuchipweleleranga na kupwelelera vinyama. Tili ŵakuwonga chomene kuti sonosono apa Yehova wamazgenge mulwani waumaliro, uyo ni nyifwa.
^ ndime 9 Ŵasayansi ŵakufwilirapo kuti ŵamanye icho chikupangiska kuti ŵanthu ŵachekurenge na kufwa. Pa nkhani iyi, buku lithu linyake likuti: Ŵakuluwa kuti Mlengi ndiyo wakapeleka chilango cha nyifwa ku mbumba yakwambilira. Lekani iwo ŵakutondeka kupulikiska icho chikupangiska kuti ŵanthu ŵachekurenge na kufwa.—Insight on the Scriptures Vol. 2, peji 247.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Petrosi wakulongosolera ŵapositole (1-18)
-
Baranaba na Saulosi ŵali mu Antiyoke wa Siriya (19-26)
-
Agabu wakuyowoyerathu vya njara (27-30)
11 Sono ŵapositole na ŵabali awo ŵakaŵa mu Yudeya ŵakapulika kuti ŵanthu ŵamitundu nawo ŵapokera mazgu gha Chiuta.
2 Ntheura apo Petrosi wakiza ku Yerusalemu, awo ŵakakoseranga ukotoli+ ŵakamba kumususka,
3 ŵakatenge: “Ukanjira mu nyumba ya ŵanthu ŵambura kukotoleka na kurya nawo.”
4 Petrosi wakaŵalongosolera ivyo vikachitika, wakati:
5 “Ine nkhaŵa mu msumba wa Yopa nkhalombanga, ndipo mu mboniwoni nkhawona chinthu chikakhiranga nga ntchisalu chikuru icho chakoreka mu makona ghake ghanayi chikakhizgika pasi kufuma kuchanya, ndipo chikiza m’paka kwa ine.+
6 Nkhalaŵisiskamo ndipo nkhawona vyamoyo vya malundi ghanayi vya pa charu chapasi, vikoko, vinthu vyakukhwaŵa, na viyuni vyamudera.
7 Nkhapulikaso mazgu ghakuti: ‘Petrosi wuka, koma ndipo urye!’
8 Kweni nkhati: ‘Yayi Fumu, chifukwa chinthu chakufipirwa panji chaukazuzi chindanjiremo mu mulomo wane.’
9 Kachiŵiri mazgu ghakufuma kuchanya ghakati: ‘Leka kuchema vinthu ivyo Chiuta watozga kuti ni vyakufipirwa.’
10 Ichi chikachitika kachitatu, ndipo vyose vikaguzikiraso kuchanya.
11 Nyengo yeneyira ŵanalume ŵatatu ŵakimilira pa nyumba iyo tikaŵamo, iwo ŵakatumika kwa ine kufuma ku Kesareya.+
12 Sono mzimu ukaniphalira kuti nilute nawo, kwambura kukayika nanga mphachoko. Ŵabali 6 aŵa nawo ŵakaluta nane, ndipo tikanjira mu nyumba ya munthu uyo.
13 “Wakatiphalira umo wakawonera mungelo wakwimilira mu nyumba yake na kuyowoya kuti: ‘Tuma ŵanthu ku Yopa ŵakacheme Simoni, wakuchemeka Petrosi,+
14 ndipo wazamukuphalira vinthu ivyo ukwenera kuchita kuti iwe na wose ŵamunyumba yako muponoskeke.’
15 Kweni nkhati namba kuyowoya, mzimu utuŵa ukiza pa iwo nga umo ukizira pa ise pakwamba.+
16 Nkhakumbuka mazgu gha Fumu, ghakuti: ‘Yohane wakabatiza na maji,+ kweni imwe muzamubatizika na mzimu utuŵa.’+
17 Ntheura, usange Chiuta wakapeleka chawanangwa chakuyana waka kwa iwo nga ni umo wakachitiraso kwa ise, taŵeneise tikagomezga Fumu Yesu Khristu, nkhaŵa njani ine kuti nijandizge Chiuta?”+
18 Sono ŵakati ŵapulika vinthu ivi, ŵakaleka kumususka, ndipo ŵakachindika Chiuta, ŵakati: “Chiuta wapelekaso mwaŵi ku ŵanthu ŵamitundu kuti ŵang’anamuke mtima kuti ŵazakasange umoyo.”+
19 Awo ŵakambininika+ chifukwa cha suzgo iyo yikawuka pa Stefano ŵakafika m’paka ku Fonike, Kipro, na Antiyoke, ŵakapharazgiranga Ŵayuda pera.+
20 Kweni pakaŵa ŵanalume ŵanyake ŵa ku Kipro na Kurene awo ŵakiza ku Antiyoke ndipo ŵakamba kuyowoya na ŵanthu ŵakuyowoya Chigiriki, kupharazga makani ghawemi gha Fumu Yesu.
21 Kweniso woko la Yehova likaŵa nawo, ndipo ŵanandi chomene ŵakagomezga na kung’anamukira kwa Fumu.+
22 Mpingo uwo ukaŵa mu Yerusalemu ukapulika vya iwo ndipo ukatuma Baranaba+ ku Antiyoke.
23 Wakati wafika na kuwona lusungu lukuru lwa Chiuta, wakasekelera ndipo wakamba kuŵakhwimiska wose kuti ŵalutilire kugomezgeka kwa Fumu na mtima wawo wose.+
24 Baranaba wakaŵa munthu muwemi, wakazura na mzimu utuŵa na chipulikano. Ndipo mzinda ukuru ukasazgikirako kwa Fumu.+
25 Ntheura wakaluta ku Taraso kuti wakapenje Saulosi.+
26 Wakati wamusanga, wakiza nayo ku Antiyoke. Ntheura chaka chose ŵakawungananga nawo mu mpingo ndipo ŵakasambizga mzinda ukuru. Mukaŵa mu Antiyoke umo ŵasambiri mwakulongozgeka na Chiuta ŵakamba kuchemeka Ŵakhristu.+
27 Mu mazuŵa agha, ntchimi+ zikakhira kufuma ku Yerusalemu kuya ku Antiyoke.
28 Yumoza wawo zina lake Agabu+ wakawuka ndipo mzimu ukamovwira kuchima kuti pa charu chose paŵenge njara yikuru.+ Njara iyi yikaŵako nadi mu nyengo ya Kilaudiyo.
29 Ntheura ŵasambiri aŵa ŵakadumura kuti ŵatumizgenge wovwiri+ ku ŵabali awo ŵakakhalanga mu Yudeya. Waliyose wakapeleka kuyana na umo wakafiskira.+
30 Ŵakatuma Baranaba na Saulosi+ kukapeleka wovwiri uwu mu mawoko gha ŵalara.
Tumizgani
Tumizgani
Milimo 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 7 Pamanyuma pa vinthu ivi, mu kuwusa kwa Aritazekisesi,+ themba la Peresiya, Ezira*+ wakizaso. Iyo wakaŵa mwana wa Seraya+, mwana wa Azariya, mwana wa Hilikiya,+2 mwana wa Shalumu, mwana wa Zadoki, mwana Ahitubu,3 mwana wa Amariya, mwana wa Azariya,+ mwana wa Merayoti,4 mwana wa Zerahiya, mwana wa Uzi, mwana wa Buki,5 mwana wa Abishuwa, mwana wa Finehasi,+ mwana wa Eliyazara,+ mwana wa Aroni+ wasembe* mukuru.6 Ezira uyu wakakwera kufuma ku Babuloni. Wakaŵa mulembi, wakalimanyanga makora chomene* Dango la Mozesi,+ ilo Yehova Chiuta wa Israyeli wakapeleka. Themba likamupa chilichose icho wakapempha, chifukwa woko la Yehova Chiuta wake likaŵa pa iyo.7 Ŵaisrayeli ŵanyake, ŵasembe, Ŵalevi,+ ŵakwimba,+ ŵalinda ŵa pa vipata,+ na ŵateŵeti ŵa pa tempile*+ ŵakakwera kuya ku Yerusalemu mu chaka cha 7 cha Themba Aritazekisesi.8 Ezira wakiza ku Yerusalemu mu mwezi wachinkhondi, mu chaka cha 7 cha themba.9 Wakamba ulendo kufuma ku Babuloni pa zuŵa lakwamba la mwezi wakwamba, ndipo wakafika mu Yerusalemu pa zuŵa lakwamba la mwezi wachinkhondi, chifukwa woko liwemi la Chiuta wake likaŵa nayo.+10 Ezira wakanozgeka mu mtima* wake kupenja Dango la Yehova na kulilondezga,+ kusambizga fundo zake na vyeruzgo mu Israyeli.+11 Iyi ni kalata iyo Themba Aritazekisesi likapeleka kwa Ezira wasembe, mulembi, na nkhwantha yakumanya malango gha Yehova na ulongozgi wake kwa Israyeli:12 * “Ine Aritazekisesi,+ themba la mathemba, kwa Ezira wasembe, mulembi wa Dango la Chiuta wakuchanya: Uŵe na mtende wenecho. Sono13 napeleka dango lakuti waliyose wa ŵanthu ŵa Israyeli uyo wali mu muwuso wane pamoza na ŵasembe ŵawo na Ŵalevi awo ŵakukhumba kuluta nawe ku Yerusalemu, walutenge.+14 Pakuti ukutumika na themba na ŵakupeleka fundo ŵake 7 kukafumba usange Dango la Chiuta wako ilo uli nalo* ndilo likuchitika nadi mu Yuda na Yerusalemu.15 Na kutora siliva na golide ivyo themba na ŵakupeleka fundo ŵake ŵavipeleka kwawanangwa kwa Chiuta wa Israyeli, uyo malo ghake ghakukhalamo ghali ku Yerusalemu,16 na siliva lose na golide ivyo ukupokera* mu vigaŵa vyose vya Babuloni, pamoza na chawanangwa icho ŵanthu na ŵasembe ŵakupeleka kwawanangwa ku nyumba ya Chiuta wawo, iyo yili ku Yerusalemu.+17 Ndalama izi ukagure mwaluŵiro ng’ombe zanalume,+ mberere zanalume,+ tumberere twanalume,+ pamoza na sembe zawo za vyamuminda,+ na sembe za chakumwa,+ ndipo ukavipeleke pa jotchero la nyumba ya Chiuta wako mu Yerusalemu.18 “Siliva linyake lose na golide, uchite nalo chilichose icho ntchiwemi kwa iwe na ŵabali ŵako, kuyana na khumbo la Chiuta wako.19 Viteŵetero vyose ivyo vyapelekeka kwa iwe vya uteŵeti wa pa nyumba ya Chiuta wako, ukavipeleke pamaso pa Chiuta ku Yerusalemu.+20 Vyakukhumbikwira vinyake vyose vya pa nyumba ya Chiuta wako ivyo ukwenera kupeleka, ukatorenge mu usambazi wa themba.+21 “Ine, Themba Aritazekisesi, nalangura ŵasungichuma wose mu chigaŵa cha Kusirya kwa Mlonga, kuti chilichose icho Ezira+ wasembe, mulembi wa Dango la Chiuta wakuchanya wamupemphani, mumuchitirenge luŵiro,22 nanga ghangaŵa matalente* gha siliva 100, tirigu wakukwana makoro* 100, vinyo lakukwana mabati 100,+ mafuta ghakukwana mabati* 100,+ na mchere+ unandi wambura kupendeka.23 Chilichose icho Chiuta wakuchanya walangura chichitike na mwamphu pa nyumba ya Chiuta wakuchanya,+ mwakuti kutukutwa kuleke kwiza pa muwuso wa themba na ŵana ŵake.+24 Mukumanyiskikaso kuti mungapokanga chara msonkho, muthulo,+ panji msonkho wa msewu ku ŵasembe na Ŵalevi, ŵakwimba,+ ŵalinda ŵa pa vipata, ŵateŵeti ŵa pa tempile,*+ na awo ŵakugwira ntchito pa nyumba ya Chiuta iyi.25 “Ndipo iwe, Ezira, kuyana na vinjeru vya Chiuta wako ivyo uli navyo,* wimike ŵeruzgi na ŵeruzgi ŵachoko kuti ŵeruzgenge ŵanthu wose mu chigaŵa cha Kusirya kwa Mlonga, wose awo ŵakumanya malango gha Chiuta wako. Kweniso waliyose uyo wakughamanya chara umusambizgenge.+26 Waliyose uyo wakusunga chara Dango la Chiuta wako na dango la themba, cheruzgo chipelekeke mwaluŵiro pa iyo, kwali ntchakuti wakomeke, wachimbizgike, walipire waka ndalama, panji wajalirike mu jele.”27 Yehova Chiuta wa ŵasekuru ŵithu watumbikike, mweneuyo waŵika mu mtima wa themba kuti litozge nyumba ya Yehova mu Yerusalemu!+28 Ndipo wanilongora lusungu* pamaso pa themba,+ ŵakupeleka fundo ŵake,+ na ŵakaronga ŵankhongono wose ŵa themba. Ntheura nkhakhwima mtima,* chifukwa woko la Yehova Chiuta wane likaŵa pa ine, ndipo nkhawunganya ŵanalume ŵakulongozga kufuma mu Israyeli kuti ŵalute nane.


text:
MUTU 84
Kasi Chikukhumbikwa Ntchivichi Kuti Munthu Waŵe Msambiri?
ICHO CHIKUKHUMBIKWA KUTI MUNTHU WAŴE MSAMBIRI
Yesu wakasambizga ŵanthu fundo zakuzirwa apo wakaryanga chakurya mu nyumba ya mulara wa Ŵafarisi. Apo Yesu wakalutiliranga na ulendo wake wa ku Yerusalemu, ŵanthu ŵanandi ŵakaŵa nayo. Kasi ŵakakhumbanga vichi? Kasi ŵakaŵa ŵakukhumbisiska nadi kuti ŵamulondezge visuzge viti wuli?
Apo ŵakendanga, Yesu wakayowoya chinthu chinyake icho chikwenera kuti chikaŵatindika ŵanyake. Iyo wakati: “Usange munthu wakwiza kwa ine ndipo wakutinkha chara wiske, nyina, muwoli wake, ŵana ŵake, ŵakuru panji ŵanung’una ŵake, ŵadumbu ŵake, nanga mbumoyo wake, wangaŵa msambiri wane chara.” (Luka 14:26) Kweni kasi Yesu wakang’anamurangachi?
Yesu wakang’anamuranga kuti waliyose uyo wakumulondezga watinkhenge ŵabali ŵake yayi. Kweni wakang’anamuranga kuti watemwenge chomene iyo kuluska ŵabali ŵake. Wangaŵanga nga ni munthu wa mu ntharika iyo wakayowoya chara, uyo wakakana ntchemo yakuzirwa chomene chifukwa chakuti wakaŵa kuti watora waka. (Luka 14:20) Malemba ghakuti Yakhobe, sekuru wa Ŵayuda, ‘wakatinkha’ Leya ndipo wakatemwa Rakelo, kung’anamura kuti wakatemwanga chomene Rakelo kuluska Leya.—Genizesi 29:31; mazgu ghamusi.
Wonani kuti Yesu wakati msambiri wakwenera kutinkha “nanga mbumoyo wake.” Ichi chikung’anamura kuti msambiri wanadi wakwenera kutemwa chomene Yesu kuluska umoyo wake, nanga nkhufwirapo usange ntchakwenelera. Nadi, kuŵa msambiri wa Khristu ntchinthu chamaseŵera yayi. Ntchinthu icho tikwenera kuchitora mwakupepuka yayi. Pakukhumbikwa kughanaghanirapo chomene.
Pakuŵa msambiri wa Yesu, munthu wangasangana na maunonono na kutambuzgika, pakuti iyo wakati: “Waliyose uyo wakuleka kunyamura khuni lake lakusuzgikirapo na kwiza pamanyuma pane, wangaŵa msambiri wane yayi.” (Luka 14:27) Msambiri wanadi wa Yesu wakwenera kuŵa wakunozgeka kusangana na visuzgo nga ivyo Yesu wakasangana navyo. Yesu wakachita kuyowoyerathu kuti wafwirenge mu mawoko gha ŵalwani.
Ntheura mzinda uwo ukendanga na Yesu ukakhumbikwiranga kughanaghanirapo chomene pa fundo ya kuŵa msambiri wa Khristu. Yesu wakadidimizga fundo iyi pakuyowoya ntharika. Wakati: “Pakuti ni njani wa imwe . . . wakukhumba kuzenga chigongwe kwambura kukhala dankha pasi na kupendesera mtengo, kuti wawone usange wali na ndalama zakukwana kuti wachimalizge? Kwambura kuchita nthena, wangazenga waka fawundeshoni na kutondeka kuchimalizga.” (Luka 14:28, 29) Ntheura ŵanthu awo ŵakendanga na Yesu pakuluta ku Yerusalemu ŵakakhumbikwiranga kukhala dankha pasi na kuwona usange ŵafiskenge kuŵa ŵasambiri. Yesu wakayowoyaso ntharika yinyake kuti fundo iyi yipulikikwe, wakati:
“Ni themba ndi, ilo likuluta kukakumana na themba linyake ku nkhondo, kwambura kukhala dankha pasi na kufumbilira fundo kuti liwone usange lingamanya kwima na ŵankhondo 10,000 kwa uyo wakwiza na ŵankhondo 20,000? Nakuti usange wangima yayi, apo munyake yura wachali kutali, iyo wakutuma gulu la ŵimiliri na kuŵeyelera mtende.” Kuti fundo iyi yipulikikwe makora, Yesu wakati: “Mwakuyana waka, palije yumoza wa imwe uyo wakutondeka kuleka katundu wake wangaŵa msambiri wane.”—Luka 14:31-33.
Mazgu agha Yesu wakaphaliranga mzinda uwo ukamulondezganga nyengo yira pera yayi. Waliyose uyo wakusambira vya Yesu waŵe wakunozgeka kuchita ivyo wakayowoya. Ichi chikung’anamura kuti munthu waŵenge wakunozgeka kutaya chilichose icho wali nacho, nanga mbumoyo wake, usange wakukhumba kuŵa msambiri wa Yesu. Iyi ni nkhani yakuti munthu waghanaghanirepo na kulomba.
Sono Yesu wakayowoya nkhani yinyake iyo wakayowoyaposo pa Upharazgi wake wa pa Phiri. Wakati ŵasambiri ŵake ni “mchere wa charu chapasi.” (Mateyu 5:13) Yesu wakang’anamuranga kuti mchere ukovwira kuti chakurya chileke kuvunda, ntheura ŵasambiri ŵake nawo ŵakawovwiranga ŵanthu kuti ŵasungike, kuŵavikilira kuti ŵaleke kuvunda mwauzimu na makhaliro. Apo wakaŵa pafupi kumalizga uteŵeti wake, Yesu wakati: “Mchere nguwemi. Kweni usange mchere wasukuluka, kasi nkhongono yake yingaweleramo wuli?” (Luka 14:34) Ŵanthu awo ŵakamupulikanga ŵakamanyanga kuti mchere unyake uwo ukaŵako ukaŵa wakusukuluka, wakusazgika na madongo ndipo ukaŵavya ntchito.
Ntheura Yesu wakalongora kuti nanga ni awo ŵakaŵa ŵasambiri ŵake kwa nyengo yitali, nawo ŵakeneranga chara kuwelera nyuma. Ŵawelerenge nyumba mphanyi ŵakaŵa ŵambura ntchito, nga ni mchere uwo wasukuluka. Nakuti charu mphanyi chikamba kuŵaseka. Chiheni chomene ntchakuti ŵakatenge ŵaŵenge ŵambura kwenelera pamaso pa Chiuta, nanga nkhutukiska zina lake. Yesu wakalongora kuti ntchakukhumbikwa kuti ivi vileke kuchitika, wakati: “Uyo wali na makutu ghakupulika, wapulike.”—Luka 14:35.
Manyani Vinandi
Kasi Mungachimanya Wuli Chisopa Chaunenesko?
Kasi pali chisopa chimoza pera chaunenesko? Wonani vinthu 5 ivyo vingamovwirani kumanya chisopa chaunenesko.


text:
YEZGANI CHIPULIKANO CHAWO | ENOKI
“Wakamukondweska Chiuta”
ENOKI wakakhala vyaka vinandi, vyakukwana 365. Kuyana na umo tikukhalira sono, vyaka 365 ivi ni vyaka vya ŵanthu ŵanayi awo ŵakhala nyengo yitali. Kuyana na mu nyengo yake, Enoki wakaŵa mulara viŵi yayi. Kale, ŵanthu ŵakhalanga vyaka vinandi. Mwachiyelezgero, apo Enoki wakababikanga Adamu wakaŵa na vyaka vyakujumpha 600. Ndipo wakakhalaso vyaka 300. Nakuti ŵazukuru ŵake ŵanyake ŵakakhala vyaka vinandi kujumpha iyo. Pa vyaka 365 Enoki wakaŵa kuti wachali munyamata wakuti wangachita vinandi. Kweni wakafwa.
Enoki umoyo wake ukaŵa pangozi chomene. Ŵani nga mukumuwona, wakuchimbira na kubisama ŵanthu awo waŵaphaliranga uthenga wa Chiuta ndipo ŵakukhumba kumukoma. Ŵanthu aŵa ŵakwiya ndipo mbakali chomene. Ŵakumutinkha ndipo ŵakukhumba yayi kupulika uthenga wake. Kweniso ŵakutinkha Chiuta. Iwo ŵangamutimba Enoki, kweni palije icho ŵangachita kwa Chiuta wake, Yehova. Panji Enoki wakakayikanga usange wazamuwonanaso na banja lake. Wakwenera kuti wakafipiranga mtima muwoli wake, ŵana ŵake ŵasungwana, mwana wake Metusela na muzukuru wake Lameki. (Genizesi 5:21-23, 25) Kasi uwu ukaŵa umaliro wa umoyo wake?
Baibolo likuyowoyapo vinandi yayi vya Enoki. Likuyowoya waka mwakudumura mu mabuku ghatatu. (Genizesi 5:21-24; Ŵahebere 11:5; Yuda 14, 15) Ndipouli, mabuku ghatatu agha, ghakutovwira kumanya chipulikano icho Enoki wakaŵa nacho. Kasi mukupwelelera banja? Kasi nyengo zinyake mukukumana na masuzgo chifukwa chakuti ivyo mukugomezga ni vyaunenesko? Usange ndimo viliri, mungasambira vinandi kwa Enoki.
“ENOKI WAKALUTILIRA KWENDA NA CHIUTA WAUNENESKO”
Ŵanthu ŵakachitanga viheni chomene mu nyengo ya Enoki. Uwu ukaŵa muwiro wa nambara 7 kufuma pa Adamu. Nangauli ŵanthu ŵakachitanga viheni nthena, kweni ŵakaŵa kufupiko na nyengo iyo ŵanthu ŵakaŵa ŵakufikapo. Lekani ŵanthu ŵakakhalanga vyaka vinandi. Ndipouli, ŵakachitanga vinthu viheni chomene. Mbembe na nkhaza vikaŵa waka palipose. Ivi vikambika mu muwiro wachiŵiri apo Kayini wakakoma munung’una wake, Abelu. Nakuti yumoza wa ŵazukuru ŵa Kayini wakajikuzganga chomene chifukwa wakaŵa wankhaza kuluska Kayini. Mu muwiro wachitatu, ŵanthu ŵakamba kuchita kwananga kunyake. Ŵakamba kuchema pa zina la Yehova mwambura kwenelera. Ŵakaliyuyuranga na kulifipiska.—Genizesi 4:8, 23-26.
Ŵanthu ŵachisopa chautesi aŵa, ŵakazara chomene mu nyengo ya Enoki. Ntheura Enoki wakeneranga kusankha chakuchita. Kasi wakeneranga kukolerana na ŵanthu aŵa panji kuteŵetera Chiuta waunenesko Yehova, uyo wakalenga vyose? Enoki wakwenera kuti wakapulika vinandi vya Abelu, uyo wakakomeka chifukwa cha kusopa Yehova. Enoki nayo wakasankha kuchita vinthu nga ni Abelu. Lemba la Genizesi 5:22 likuti: “Enoki wakalutilira kwenda na Chiuta waunenesko.” Lemba ili likulongora kuti Enoki wakasopanga Chiuta mu charu chakuzura na ŵanthu ŵaheni. Nakuti ni munthu wakwamba uyo Baibolo likuzunura kuti wakendanga na Chiuta.
Vesi ili likulongoraso kuti Enoki wakalutilira kwenda na Yehova wati wababa Metusela. Enoki wakaŵa na banja apo wakaŵa na vyaka pafupifupi 65. Baibolo likuyowoya yayi zina la muwoli wake kweniso unandi wa ŵana ŵake “ŵanalume na ŵanakazi.” Usange dada wakwenda na Chiuta uku wakulera na kupwelelera banja, wakwenera kuŵikapo mtima kusambizgaso banja lake kutemwa Chiuta. Yehova wakakhumbanga kuti Enoki wagomezgekenge kwa muwoli wake. Enoki wakayimanyanga fundo iyi. (Genizesi 2:24) Iyo wakwenera kuti wakasambizga nadi ŵana ŵake kutemwa Yehova Chiuta. Kasi ivi vikawovwira?
Baibolo likuyowoyapo yayi za chipulikano cha Metusela mwana wa Enoki. Baibolo likuti waka Metusela wakakhala vyaka vinandi kuluska waliyose. Metusela wakwenera kuti wakafwa Chigumula chikati chakhala pachoko waka kuti chichitike. Metusela wakababa mwana mwanalume zina lake Lameki. Apo Lameki wakababikanga asekuru ŵake a Enoki ŵakaŵa ŵachali ŵamoyo. Lameki nayo wakaŵa na chipulikano. Yehova wakatuma Lameki kuyowoya uchimi wakukhwaskana na mwana wake Nowa. Ndipo uchimi uwu ukafiskika pamanyuma pa Chigumula. Baibolo likuti Nowa nayo wakenda na Chiuta nga mbasekuru ŵake a Enoki. Apo Nowa wakababikanga, Enoki wakaŵa kuti wafwa kale. Kweni ivyo Nowa wakapulika vyakukhwaskana na Enoki, vikamovwira chomene. Nowa wakwenera kuti wakapulika vya Enoki kwa adada ŵake, a Lameki, panji asekuru ŵake a Metusela, para apo yayi mbwe wakapulika kwa Yaredi, dada wa Enoki. Yaredi wakafwa apo Nowa wakaŵa na vyaka 366.—Genizesi 5:25-29; 6:9; 9:1.
Pali mphambano yikuru chomene pakati pa Enoki na Adamu. Nangauli Adamu wakaŵa lungalunga panji kuti wakufikapo, kweni wakanangira Yehova na kulekera ŵana mbiri yiheni. Enoki wakahara kwananga kweni wakenda na Chiuta. Wakaŵalekera mbiri yiwemi ŵana ŵake. Adamu wakafwa apo Enoki wakaŵa na vyaka 308. Adamu wati wafwa, kasi ŵana na ŵazukuru ŵake ŵakamulira chomene? Tikumanya yayi. Kweni “Enoki wakalutilira kwenda na Chiuta waunenesko.”—Genizesi 5:24.
Usange mukupwelelera banja, wonani ivyo mungasambirako kwa munthu wachipulikano Enoki. Nangauli muli na udindo wakupwelelera banja linu mwakuthupi, kweni chakuzirwa chomene ntchakuti mukwenera kusambizga banja linu vya Chiuta. (1 Timote 5:8) Banja linu lingasambira makora para mukuchita ivyo mukuyowoya. Usange namwe mwasankha kwenda na Chiuta nga ni Enoki, mukwenera kulondezga ivyo Baibolo likuyowoya. Para mungachita nthena, ndikuti ŵana ŵinu muzamuŵalekera mbiri yiwemi.
ENOKI “WAKACHIMA VYA IWO”
Enoki wakwenera kuti nyengo zinyake wakachitanga phukwa chifukwa wakaŵa yekha munthu wachipulikano. Kweni kasi Yehova wakamanyanga kuti wakuchita phukwa? Enya. Nakuti zuŵa linyake, Yehova wakayowoya na muteŵeti wake wakugomezgeka uyu. Chiuta wakatuma Enoki uthenga wakuti waphalire ŵanthu. Ntheura Enoki yikaŵa ntchimi yakwamba iyo uthenga wake uli mu Baibolo. Tikumanya fundo iyi chifukwa Yuda, munung’una wa Yesu, wakalemba mazgu gha uchimi agho Enoki wakayowoya kale chomene. *
Kasi uchimi wa Enoki ukaŵa wakuti wuli? Uchimi uwu ukuti: “Wonani, Yehova wakiza na ŵatuŵa ŵake ŵanandi kuzakeruzga wose. Ndipo wose ŵambura kopa Chiuta wakaŵasanga na mulandu pa milimo yawo yose yiheni iyo ŵakayichita kwambura kopa Chiuta, kweniso pa vinthu vyose viheni ivyo ŵakwananga ŵambura kopa Chiuta ŵakamuyowoyera.” (Yuda 14, 15) Chinthu chakwamba icho tawona mu uchimi uwu ntchakuti Enoki wakayowoyanga nga kuti vyachitika kale. Pamasinda, mauchimi ghanandi ghakalembekanga munthowa yakuyana waka. Chifukwa wuli? Ntchifukwa chakuti uchimi para wayowoyeka, ukuŵa wanadi, mwakuti vikuŵa nga vyachitika kale.—Yesaya 46:10.
Kasi vinthu vikaŵa wuli apo Enoki wakayowoyanga uchimi uwu? Uchimi uwu likaŵa chenjezgo lankhongono chomene. Enoki wakazunura kanayi mazgu ghakuti “ŵambura kopa Chiuta” kuti wasuske ŵanthu na milimo yawo yiheni iyo ŵakachitanga. Uchimi uwu ukachenjezganga ŵanthu wose kuti charu chapasi chanangikirathu kufuma waka apo ŵanthu ŵakachimbizgika mu munda wa Edeni. Ntheura Enoki wakati ŵanthu aŵa ŵakumanenge na ngozi yikuru chomene para Yehova wiza na ‘ŵatuŵa ŵake ŵanandi’ awo mbangelo ŵankhongono kuzakaparanya charu. Enoki wakapharazga uthenga uwu mwachikanga nangauli wakaŵa yekha. Panji Lameki wakazizwanga kuwona umo asekuru ŵake ŵakapharazgiranga mwachikanga. Usange wakazizwanga nadi, ipo tingapulikiska chifukwa chake.
Nase tingasambirako kwa Enoki kuwona charu ichi nga umo Chiuta wakuchiwonera. Uthenga wacheruzgo uwo Enoki wakapharazganga uchali wakovwira nanga ni mazuŵa ghano. Nga umo Enoki wakachenjezgera, Yehova wakaparanya nadi charu na Chigumula. Kweni pharanyiko ilo likwiza kunthazi uku, ndilo ndikuru chomene kuluska Chigumula. (Mateyu 24:38, 39; 2 Petrosi 2:4-6) Yehova na ŵangelo ŵake mbakunozgeka kweruzga charu chiheni ichi. Ntheura waliyose wakwenera kukumbukira chenjezgo la Enoki na kuphalirako ŵanji. Nyengo zinyake ŵabali na ŵabwezi ŵithu ŵangatisuska ndipo tingajipulika nga tili waka tekha. Kweni Yehova wakamuleka yayi Enoki, ndipo walekengeso yayi ŵateŵeti ŵake ŵakugomezgeka.
“WAKASAMUSKIKA KUTI WALEKE KUWONA NYIFWA”
Kasi Enoki wakafwa wuli? Nyifwa ya Enoki njakuzizika chomene. Baibolo likuyowoya waka kuti: “Enoki wakalutilira kwenda na Chiuta waunenesko, ndipo wakawonekaso yayi, chifukwa Chiuta wakamutora.” (Genizesi 5:24) Kasi Chiuta wakamutora wuli? Paulosi wakati: “Na chipulikano, Enoki wakasamuskika kuti waleke kuwona nyifwa, ndipo wakawoneka yayi chifukwa Chiuta wakamusamuska. Pakuti pambere wandasamuskike ukaboni ukapelekeka kuti wakamukondweska Chiuta.” (Ŵahebere 11:5) Kasi mazgu ghakuti “wakasamuskika kuti waleke kuwona nyifwa” ghakung’anamurachi? Mabaibolo ghanyake ghakuti Chiuta wakatolera Enoki kuchanya. Kweni uwu mbutesi. Baibolo likuti Yesu Khristu ndiyo wakaŵa wakwamba kuwuskikira kuchanya.—Yohane 3:13.
Ipo Enoki “wakasamuskika” wuli kuti “waleke kuwona nyifwa”? Yehova wakwenera kuti wakamugoneka waka tulo na kufwa kwambura kupulika vyakuŵinya. Kweni pakwamba, Enoki wakapokera ‘ukaboni wakuti wakamukondweska Chiuta.’ Wakapokera wuli? Kwati kwakhala pachoko kuti wafwe, Enoki wakwenera kuti wakawona mboniwoni kufuma kwa Chiuta yakuti charu chapasi ni paradiso. Wati wawona mboniwoni iyi, Enoki wakagona tulo twanyifwa. Paulosi wakalemba vya Enoki kweniso ŵanalume na ŵanakazi ŵanyake wakugomezgeka kuti: “Wose aŵa ŵakafwira mu chipulikano.” (Ŵahebere 11:13) Enoki wati wafwa, ŵalwani ŵake ŵakwenera kuti ŵakapenjanga thupi lake, kweni ‘likawoneka yayi,’ panji Yehova wakalibisa kuti ŵaleke kulisopa. *
Kasi Enoki mphanyi vikamumalira wuli Chiuta walekenge kumutora? Ghanaghanirani umo vinthu vikaŵira pa nyengo yira. Ŵalwani ŵake ŵakakwiya chomene na uthenga wacheruzgo uwo wakaŵapharazgira ndipo ŵakakhumbanga kumukoma. Ntheura Enoki ŵakachimbira ndipo wati wavukirathu, wakabisama pa malo ghanyake. Kweni wakamanya kuti mulimose umo vingaŵira ŵalwani ŵamukomenge, ndipo wafwenge nyifwa yakuŵinya chomene. Apo wakapumuranga, wakalomba kwa Chiuta. Ndipo Chiuta wakamupa mtende wa mumtima. Mboniwoni iyo Chiuta wakamuwoneska yikamukhozga chomene.
Ghanaghanirani umo Enoki wakajipulikira kuwona charu chiwemi chakupambana na icho wakaŵamo. Charu ichi chikwenera kuti chikaŵa chakutowa nga ni munda wa Edeni, kweni mukaŵavya ŵakerubi kujandizga ŵanthu kunjiramo. Mukaŵa ŵanthu ŵanandi ndipo wose ŵakaŵa ŵakukondwa. Mukaŵavya chakuŵawofya. Mukaŵavya kutinkhana, kutambuzgika chifukwa cha kusopa Chiuta nga umo vikaŵira na iyo. Enoki wakawona kuti Yehova wakumutemwa ndipo ni mubwezi wake. Iyo wakawona kuti charu cha Paradiso ichi ndicho chizamuŵa chikaya chake. Pa nyengo iyi, apo Enoki wakaŵa na mtende mumtima, wakagona tulo twanyifwa.
Pa malo agha ndipo wakafwira, ndipo Chiuta wachali kumukumbuka. Nga umo Yesu wakayowoyera, Enoki wakulindilira nyengo iyo Chiuta wazamuwuskira wose awo ŵali kufwa. Ŵakufwa awo Chiuta wakuŵamanya ŵazamupulika mazgu gha Yesu na kufumira kuwaro, ndipo ŵazamuwona charu chakutowa na chamtende.—Yohane 5:28, 29.
Kasi mungatemwa kuti namwe muzakaŵemo? Chizamuŵa chakukondweska chomene kuwonana na Enoki. Tizamupulika vinandi kwa iyo. Iyo wazamutiphalira usange ivyo tikumanya vya nyifwa yake ndimo vikaŵira nadi. Kweni pali chinthu chinyake chakuzirwa chomene icho tikwenera kusambirako kwa iyo. Paulosi wakati walongosora vya Enoki wakalemba kuti: “Kwambura chipulikano ntchambura machitiko kumukondweska Chiuta.” (Ŵahebere 11:6) Ipo nase tikwenera kuŵa na chipulikano kweniso chikanga nga ni Enoki.
^ ndime 14 Ŵakaswiri ŵanyake ŵakuti mazgu agho Yuda wakalemba ghakafuma mu buku la Enoki, kweni mu buku ili muli waka vidokoni vyakuyowoya za Enoki. Buku ili likuzunurapo nadi vya uchimi wa Enoki. Kweni uchimi wa Enoki uwu, ŵakwenera kuti ŵakawukopera waka kufuma mu mupukutu unyake wakale, para apo cha, mbwe ŵakachita kupulika ku ŵanthu ŵanyake. Vingachitika kuti Yuda nayo wakaŵerenga mu mpukutu wakale uwu, para apo cha mbwe wakapulika vya Enoki kufuma kwa Yesu uyo wakawonanga kufuma kuchanya.
^ ndime 20 Chiuta wakwenera kuti wakawoneseska kuti thupi la Mozesi na Yesu ghaleke kusangika pa chifukwa chakuyana waka.—Dotoronome 34:5, 6; Luka 24:3-6; Yuda 9.
Manyani Vinandi
Kasi Vingachitika Kuti Timukondweske Chiuta?
Zgoro tikulisanga pa ivyo Yobu, Loti, na Davide ŵakachita, chifukwa wose ŵakachitapo maubudi ghakuru chomene.


text: Salimo. Sumu ya Asafu.+83 A Chiuta, mungakhalanga chete yayi.+Mungakhalanga chisisi panji chitutu yayi, mwe Chiuta.2 Pakuti wonani, ŵalwani ŵinu ŵavunduka.+Awo ŵakumutinkhani ŵakujituntha.*3 Ŵakunozgera chiŵembu ŵanthu ŵinu ku udesi.Ŵakupangana kwimikana na ŵakuzirwa* ŵinu.4 Ŵakuti: “Zaninge, tiyeni tiŵaparanye, ŵaleke kuŵaso mtundu,+Kuti zina la Israyeli lileke kukumbukikaso.”5 Pakuti ŵanozga fundo yimoza.*Ŵakolerana kwimikana na imwe,+6 Mahema gha Edomu na Ŵaishimayeli, Mowabu+ na Ŵahagiri,+7 Gebala, Amoni+ na Amaleki,Filisitiya+ pamoza na awo ŵakukhala mu Ture.+8 Asiriya+ nayo wakolerana nawo.Ŵakovwira* ŵana ŵa Loti.+ (Selah)9 Chitani nawo nga umo mukachitira na Midiyani,+Umo mukachitira na Sisera na Yabini pa dambo la Kishoni.+10 Ŵakaparanyikira pa Endori.+Ŵakazgoka manyoŵa gha charu.11 Ŵanthu ŵawo ŵakuchindikika muŵazgore nga ni Orebu na Zeebu,+Ŵakaronga* ŵawo nga ni Zeba na Zalimuna,+12 Chifukwa ŵayowoya kuti: “Tiyeni tipoke charu icho Chiuta wakukhalamo.”13 Mwe Chiuta wane, ŵazgorani nga ni mwelero uwo ukung’ondoka na mphepo,+Nga ni vipundwe ivyo vikuputwa na mphepo.14 Nga ni moto uwo ukotcha thengere,Nga ni dimi ilo likumyangura mapiri,+15 Ntheura muŵaskere na chimphepo chinu+Ŵatenthemeskani na chimphupulu chinu.+16 Benekelerani* visko vyawo na soni,Kuti ŵapenje zina linu, A Yehova.17 Ŵakhozgeke soni na kofyeka muyirayira,Ŵalengeskeke na kumara.18 Ŵanthu ŵamanye kuti imwe, mwaŵeneimwe zina linu ni Yehova,+Ndimwe mwekha Wapachanya Nkhanira pa charu chose chapasi.+


text:
INDONESIA
Wakachita Upayiniya Wapadera Vyaka 50
Alisten Lumare
WAKABABIKA MU 1927
WAKABATIZIKA MU 1962
MBIRI YAKE Wakachita upayiniya wapadera vyaka vyakujumpha 50, nangauli pakwamba wakaŵa mulara wa polisi.
MU 1964, nkhatumika kukachita upayiniya wapadera ku Manokwari, West Papua. Ku malo agha kukaŵa kampingo kachoko ako ŵaliska ŵakakasuzganga chomene. Nkhati nafika waka, muliska Wachipulotesitanti wakiza ku nyumba yane.
Muliska uyu wakayowoya mwaukali kuti: “Nigumurenge nyumba iyi na kuwuskamo Ŵakaboni ŵa Yehova wose mu Manokwari!”
Nkhatenthema yayi, chifukwa chakuti nkhasambira vyaupolisi. Kweni nkhamuzgora mwakuzika, ndipo pamanyuma wakafumapo makora waka.—1 Pet. 3:15.
Kale mu Manokwari mukaŵa ŵapharazgi 8 pera. Kweni sono pati pajumpha vyaka pafupifupi 50, mu chigaŵa ichi muli mipingo 7. Pa ungano wa chigaŵa uwo ukachitika mu 2014, pakiza ŵanthu ŵakujumpha 1,200. Nkhukondwa chomene para nkhuwona ivyo Yehova wachita mu chigaŵa ichi.
Manyani Vinandi
Kasi Mupayiniya Ni Njani?
Mwezi uliwose, Ŵakaboni ŵanyake ŵakupharazga maora 30, 50, panji kujumpha apa. Ntchivichi chikuŵatuma?
Chifukwa wuli Ŵakaboni ŵa Yehova Ŵakupharazga Nyumba na Nyumba?
Manyani ivyo Yesu wakaphalira ŵasambiri ŵake kuti ŵachitenge.


text:
MUTU 8
Wakalutilira Kugomezgeka Nangauli Pakaŵa Vyakukhuŵazga
1. Chifukwa wuli mu Shilo mukaŵa chiliro na kutengera?
SAMUYELI wakawona kuti mu Shilo mukaŵa chiliro chikuru. Vikawoneka nga kuti ŵanthu wose mu tawuni yira ŵakaliranga. Mu nyumba zinandi, ŵanakazi na ŵana ŵakatengeranga, chifukwa ŵakapulika kuti ŵawiskewo, ŵafumu ŵawo, ŵana ŵawo, na ŵabali ŵawo ŵamalira ku nkhondo. Tikuŵazga kuti ŵasilikari 30,000 ŵa Israyeli ŵakakomeka na Ŵafilisiti. Ivi vikachitika nyengo yichoko waka ŵasilikari ŵanyake 4,000 ŵakati ŵakomeka pa nkhondo yinyake.—1 Sam. 4:1, 2, 10.
2, 3. Kasi ni masoka wuli agho ghakachitiska kuti uchindami ufumemo mu Shilo?
2 Ivi vikaŵa waka vimoza mwa masoka agho ghakachitika mu Shilo. Ŵana ŵaheni ŵa Wasembe Mukuru Eli, Hofini na Finehasi, ŵakatora likasa la phangano ku Shilo na kuluta nalo ku nkhondo. Likasa likimiranga kuŵapo kwa Chiuta, ndipo likakhalanga mu chipinda chituŵa chomene mu chihema. Ŵanthu aŵa ŵakatora Likasa na kuluta nalo ku nkhondo, pakughanaghana kuti ndilo lamuŵavikilira. Kweni Ŵafilisiti ŵakapoka Likasa lira, ndipo ŵakakoma Hofini na Finehasi.—1 Sam. 4:3-11.
3 Chihema ku Shilo chikachindikika nyengo yitali chomene chifukwa cha Likasa ilo likaŵamo. Kweni sono likasa likapokeka. Eli, uyo wakaŵa na vyaka 98, wakati wapulika kuti likasa lapokeka, wakawa pasi kufuma apo wakakhala na kufwira papo. Mkamwana wake, uyo mfumu wake wakafwa, nayo wakafwa pakubaba. Pambere wandamalizgike, mwanakazi uyu wakati: “Uchindami wafumamo mu Israyeli waya ku wuzga.” Nadi, vinthu vikasintha mu Shilo.—1 Sam. 4:12-22.
4. Kasi tisambirenge vichi mu mutu uwu?
4 Kasi Samuyeli wakachita wuli na vinthu vyose ivi? Kasi chipulikano chake chikamovwira kuti wakhozge ŵanthu awo Yehova wakaleka kuŵavikilira na kuŵatemwa? Mazuŵa ghano, tose tingasangana na masuzgo panji vyakukhuŵazga ivyo vingayezga chipulikano chithu. Ntheura tiyeni tiwone vinyake ivyo tingasambirako kwa Samuyeli.
‘Wakachita Urunji’
5, 6. Kasi mu vyaka 20 Baibolo likuyowoya chomene vya vichi? Ndipo Samuyeli wakachitanga vichi mu nyengo iyi?
5 Baibolo likaleka dankha kuyowoya vya Samuyeli, na kwamba kuyowoya chomene vya Likasa. Likutiphalira umo Ŵafilisiti ŵakasuzgikira chifukwa cha kutora likasa ndipo ŵakachichizgika kuliwezga. Baibolo likamba kuzunuraso vya Samuyeli pati pajumpha vyaka 20. (1 Sam. 7:2) Kasi Samuyeli wakachitanga vichi vyaka vyose ivi? Baibolo likutiphalira ivyo Samuyeli wakachitanga.
6 Tikuŵazga kuti pambere vyaka 20 vira vindayambe, “mazgu gha Samuyeli ghakafika kwa Israyeli yose.” (1 Sam. 4:1) Baibolo likutiphalira kuti vyaka 20 vikati vyajumpha, Samuyeli wakenderanga misumba yitatu mu Israyeli. Chaka chilichose wakazingiliranga mu misumba iyi, wakeruzganga ŵanthu. Kufuma apo, wakaweleranga kukwake ku Rama. (1 Sam. 7:15-17) Ivi vikulongora kuti Samuyeli wakaŵa wakutangwanika nyengo zose, ndipo mu vyaka 20 vira wakachitanga milimo yinandi.
Nangauli Baibolo likuzunurapo yayi vya Samuyeli mu vyaka 20, kweni tikugomezga kuti wakatangwanikanga kuteŵetera Yehova
7, 8. (a) Kasi Samuyeli wakaŵaphalira uthenga wuli ŵanthu pakati pajumpha vyaka 20? (b) Kasi ŵanthu ŵakachita wuli na ivyo Samuyeli wakaŵaphalira?
7 Uzaghali na viheni vinyake ivyo ŵana ŵa Eli ŵakachitanga vikatimbanizga chipulikano cha ŵanthu. Vikuwoneka kuti ŵanandi ŵakamba kusopa ŵangoza. Kweni pakati pajumpha vyaka 20, Samuyeli wakaphalira ŵanthu uthenga uwu: “Usange mukuwelera kwa Yehova na mtima winu wose, wuskanimo ŵachiuta ŵachilendo na vikozgo vya Ashitoreti mukati mwinu, mulazge mtima winu kwa Yehova, na kumuteŵetera iyo pera ndipo iyo wamuthaskaninge mu woko la Ŵafilisiti.”—1 Sam. 7:3.
8 “Woko la Ŵafilisiti” likaŵafyenya chomene ŵanthu. Ŵasilikari ŵa Israyeli ŵakathereskeka, ndipo Ŵafilisiti ŵakawonanga kuti ŵangasuzga ŵanthu ŵa Chiuta umo ŵakhumbira. Kweni Samuyeli wakaphalira ŵanthu ŵara kuti vinthu vingasintha usange ŵangawelera kwa Yehova. Kasi iwo ŵakaŵa ŵakunozgeka kuwelera? Samuyeli wakakondwa chomene wakati wawona kuti ŵanthu ŵakuwuskamo ŵangoza na kwamba “kuteŵetera Yehova pera.” Samuyeli wakachemeska ungano ku Mizipa, tawuni iyo yikaŵa ku chigaŵa chamapiri, kumpoto kwa Yerusalemu. Ŵanthu ŵakawungana, ŵakaziŵizga kurya, na kuzomera zakwananga zawo zinandi izo ŵakachita pakusopa ŵangoza.—Ŵerengani 1 Samuyeli 7:4-6.
Ŵafilisiti ŵakawona nga kuti ungano uwo ŵanthu ŵa Yehova ŵakachita ni mwaŵi wawo wakuti ŵaŵawukire
9. Kasi Ŵafilisiti ŵakakhumbanga kusangirapo mwaŵi pa vichi? Ndipo ŵanthu ŵa Yehova ŵakachita wuli ŵakati ŵapulika kuti kukwiza ŵalwani?
9 Ŵafilisiti ŵakapulika kuti Ŵaisrayeli ŵawungana ku Mizipa, ndipo ŵakakhumbanga kusangirapo mwaŵi. Ŵakatuma ŵasilikari ŵawo ku Mizipa kuti ŵakakome ŵanthu ŵa Yehova. Ŵaisrayeli nawo ŵakapulika kuti kukwiza ŵalwani. Ŵakachita wofi, ndipo ŵakapempha Samuyeli kuti waŵalombere. Samuyeli wakaŵalombera ndipo wakapelekaso sembe. Apo ungano wakupatulika uwu ukaŵa mukati, ŵasilikari ŵa Ŵafilisiti ŵakiza na kuwukira Mizipa. Penepapo Yehova wakazgora lurombo lwa Samuyeli. Yehova wakafumiska ukali wake. “Wakapangiska kuti kududumire chomene pa Ŵafilisiti.”—1 Sam. 7:7-10.
10, 11. (a) Chifukwa wuli tingati kududumira uko kukachitika pa ŵasilikari ŵa Ŵafilisiti kukaŵa kwachilendo? (b) Ntchivichi chikachitika pa nkhondo iyo yikamba pa Mizipa?
10 Kweni tileke kughanaghana kuti Ŵafilisiti ŵakaŵa nga mbana awo ŵakubisama ku ŵanyinawo para ŵapulika waka kududumira kwa ŵaleza. Iwo ŵakaŵa ŵanthu ŵankhongono kweniso ŵakumanya kurwa nkhondo. Ntheura kududumira uku kukwenera kuti kukaŵa kwachilendo. Kukaŵa kududumira kukuru. Kuchanya kukaŵavya mabingu ndipo kududumira uku kukasunkhunya tumapiri. Ntheura ŵasilikari ŵara ŵakahangayika na kopa chomene. Vinthu vikagadabuka. Ŵaisrayeli ndiwo sono ŵakafuma mu Mizipa, ŵakatimba Ŵafilisiti, na kuŵaskera mtunda utali, kulazga kumwera cha kumanjiliro gha dazi kwa Yerusalemu.—1 Sam. 7:11.
11 Vinthu vikasintha chomene ku ŵanthu ŵa Chiuta kufuma pa nkhondo iyi. Ŵafilisiti ŵakathereskekanga waka mu nyengo yose iyo Samuyeli wakaŵira mweruzgi. Misumba yose iyo yikapokeka, yikawelera mu mawoko gha ŵanthu ŵa Chiuta.—1 Sam. 7:13, 14.
12. Kasi mazgu ghakuti Samuyeli ‘wakachita urunji’ ghakung’anamurachi, ndipo ni vichi vikamovwira kuti walutilire kuchita viwemi?
12 Pakati pajumpha vyaka vinandi chomene, mpositole Paulosi wakayowoya kuti Samuyeli wakaŵa yumoza wa ntchimi na ŵeruzgi ŵakugomezgeka awo “ŵakachita urunji.” (Heb. 11:32, 33) Samuyeli wakachita nadi icho ntchiwemi na chakwenelera pamaso pa Chiuta ndipo wakachiskanga ŵanyake kuti nawo ndimo ŵachitirenge. Wakalutilira kuchita viwemi chifukwa chakuti wakazikira na kulindilira Yehova, ndipo wakalutilira kuchita uteŵeti wake nangauli pakaŵa vyakukhuŵazga. Kweniso wakalongora kuti wakaŵa na mtima wakuwonga. Ŵaisrayeli ŵakati ŵathereska ŵalwani pa Mizipa, Samuyeli wakimika chimanyikwiro kuti ŵakumbukenge umo Yehova wakawovwilira ŵanthu ŵake.—1 Sam. 7:12.
13. (a) Kasi tikwenera kuŵa na makhaliro wuli kuti tiyezge Samuyeli? (b) Kasi ni nyengo wuli yiwemi yakuŵira na makhaliro nga ni agho Samuyeli wakaŵa nagho?
13 Kasi imwe mukukhumba ‘kuchita urunji’? Usange ndivyo mukukhumba, mungachita makora kusambira kwa Samuyeli uyo wakaŵa na mtima wa kuzikira, kujiyuyura, na kuwonga. (Ŵerengani 1 Petrosi 5:6.) Tose tikukhumbikwira kuŵa na makhaliro agha. Samuyeli wakachita makora kuŵa na makhaliro agha apo wakaŵa muchoko, chifukwa wakati wakura, wakakumana na vyakukhuŵazga vinandi.
“Ŵana Ŵako Ŵakwenda mu Nthowa Zako Chara”
14, 15. (a) Kasi Samuyeli wakati ‘wachekura’ pakachitika chinthu wuli chakukhuŵazga chomene? (b) Kasi Samuyeli wakaŵa wakupambana wuli na Eli?
14 Nyengo yakulondezgapo apo Baibolo likuyowoyaso vya Samuyeli, ni apo wakaŵa kuti ‘wachekura.’ Pa nyengo iyi, Samuyeli wakaŵa na ŵana ŵanalume ŵaŵiri, Joyeli na Abiya. Ŵana aŵa, Samuyeli wakaŵapa ntchito yakuti ŵamovwirenge pakweruzga. Kweni chachitima ntchakuti vyakuchita vyawo vikaŵa vyawaka. Samuyeli wakaŵa munthu wakugomezgeka na murunji, kweni ŵana ŵake ŵakasangirapo mwaŵi pa maudindo ghawo kuti ŵajisambazge. Ŵakabendezganga urunji na kupoka vimbundi.—1 Sam. 8:1-3.
15 Zuŵa linyake, ŵanalume ŵalara ŵa Israyeli ŵakiza kwa Samuyeli, ntchimi yichekuru. Ŵakadandawura kuti: “Ŵana ŵako ŵakwenda mu nthowa zako chara.” (1 Sam. 8:4, 5) Kasi Samuyeli wakamanyanga kuti ndivyo ŵana ŵake ŵakuchita? Baibolo likuyowoyapo yayi. Kweni mwakupambana na Eli, Samuyeli wakwenera kuti wakaŵa dada wakulekelera yayi. Yehova wakachenya na kulanga Eli chifukwa chakuti wakatondeka kulanga ŵana ŵake pa uheni uwo ŵakachitanga, kweniso chifukwa chakuti wakachindikanga chomene ŵana ŵake kuluska Chiuta. (1 Sam. 2:27-29) Yehova wakawona kuti ndimo Samuyeli wakaŵira yayi.
16. Kasi ŵapapi awo ŵana ŵawo ŵagaluka ŵakusuzgika na vichi? Ndipo ŵapapi ŵangasambirako vichi kwa Samuyeli?
16 Kasi Samuyeli wakachita soni, kufipa mtima, panji kukhuŵara wakati wamanya kuti ŵana ŵake ŵakuchita makora yayi? Baibolo likuyowoyapo yayi. Kweni ŵapapi ŵanandi ŵangapulikiska umo Samuyeli wakajipulikira. Lero napo ŵana ŵanandi ŵakupulikira yayi ŵapapi ŵawo. (Ŵerengani 2 Timote 3:1-5.) Ŵapapi awo ŵana ŵawo ŵagaluka, ŵangasambirako vinandi kwa Samuyeli. Wakaleka yayi kuteŵetera Chiuta mwakugomezgeka nangauli ŵana ŵake ŵakaŵa ŵambura kugomezgeka. Kumbukani kuti ivyo imwe mwaŵapapi mukuchita ndivyo vingawovwira chomene ŵana ŵinu, nanga mazgu panji chilango vingatondeka. Nakuti ŵapapi ŵali na mwaŵi wa kukondweska Dada wawo, Yehova Chiuta, nga umo wakachitira Samuyeli.
“Utimikire Themba”
17. Kasi ŵalara ŵa Israyeli ŵakamupempha vichi Samuyeli? Ndipo iyo wakachita wuli?
17 Ŵana ŵa Samuyeli ŵakamanyanga yayi kuti ivyo ŵakachitanga vikaŵa vyakofya chomene. Ŵalara ŵa Israyeli ŵakatiso kwa Samuyeli: “Sono utimikire themba kuti literuzgenge nga umo viliri mu mitundu yinyake yose.” Kasi apa Samuyeli wakawona kuti ŵakumukana? Nakuti iyo wakeruzga ŵanthu ŵa Yehova vyaka vinandi chomene. Kweni sono ŵanthu aŵa ŵakakhumbanga themba kuti liŵeruzgenge, ntchimi yayi. Mitundu iyo yikazingilizga Israyeli yikaŵa na mathemba ndipo Ŵaisrayeli nawo ŵakakhumbanga themba. Kasi Samuyeli wakachita wuli? Tikuŵazga kuti ichi “chikamukondweska yayi Samuyeli.”—1 Sam. 8:5, 6.
18. Kasi Yehova wakamupembuzga wuli Samuyeli, kweni mazgu ghake ghakavumbura wuli kuti Ŵaisrayeli ŵakabuda chomene?
18 Wonani ivyo Yehova wakayowoya Samuyeli wakati wamuphalira nkhani iyi mu lurombo. Chiuta wakati: “Pulikira vyose ivyo ŵanthu aŵa ŵakuyowoya kwa iwe. Pakuti ŵakana iwe chara, kweni ŵakana ine kuŵa themba lawo.” Samuyeli wakapembuzgika chomene na mazgu agha, kweni ivyo ŵanthu aŵa ŵakachita ukaŵa msinjiro ukuru kwa Chiuta Wankhongonozose. Yehova wakaphalira Samuyeli kuti wachenjezge Ŵaisrayeli ivyo vichitikenge para ŵaŵa na themba. Samuyeli wakati waŵaphalira ŵanthu aŵa, iwo ŵakakosera kuti: “Yayi, ise tikukhumba kuŵa na themba.” Samuyeli wakapulikira, ndipo wakaŵaphakazgira themba ilo Yehova wakasora.—1 Sam. 8:7-19.
19, 20. (a) Kasi Samuyeli wakapulikira wuli Yehova apo wakaphakazga Sauli kuŵa themba la Israyeli? (b) Kasi Samuyeli wakalutilira wuli kovwira ŵanthu ŵa Yehova?
19 Kweni kasi Samuyeli wakapulikira wuli? Kasi wakakwenyelera kuchita ivyo Chiuta wakamuphalira? Kasi wakazomerezga kuti vyakukhuŵazga vimutimbanizge? Ŵanthu ŵanandi ndimo ŵangachitira, kweni ndimo Samuyeli wakachitira yayi. Wakaphakazga Sauli na kuzomerezga kuti ndiyo Yehova wasora. Wakamufyofyontha Sauli, kulongora kuti wamupokelera ndipo wakumuchindika pakuŵa themba liphya. Samuyeli wakati ku ŵanthu: “Kasi mwamuwona uyo Yehova wamusora, kuti palije munthu nga ndiyo mukati mu ŵanthu wose?”—1 Sam. 10:1, 24.
20 Samuyeli wakawonamo viwemi mwa munthu uyo Yehova wakasora m’malo mwa kuŵika mtima pa maubudi. Samuyeli wakaghanaghaniranga chomene umo wangagomezgekera kwa Chiuta m’malo mwa kukondweska ŵanthu awo ŵakasinthangasinthanga. (1 Sam. 12:1-4) Wakalimbikira kuchita mulimo uwo wakapika, wakaŵaphalira ŵanthu vinthu ivyo vingananga ubwezi wawo na Yehova. Kweniso wakaŵaphalira kuti ŵagomezgekenge nyengo zose. Ŵanthu ŵakakhorwa na ivyo wakaŵaphalira, ndipo ŵakamupempha kuti waŵalombere. Samuyeli wakaŵazgora makora chomene, wakati: “Ningachichita chara kunangira Yehova pakuleka kumulomberani. Nilutilirenge kumusambizgani nthowa yiwemi na yakwenelera.”—1 Sam. 12:21-24.
Ivyo Samuyeli wakachita vikutikumbuska kuti sanji na ukali vileke kujintha misisi mu mitima yithu
21. Kasi ivyo Samuyeli wakachita vingamovwirani wuli usange mwakhuŵara chifukwa chakuti munthu munyake wapika uteŵeti panji udindo unyake?
21 Kasi muli kukhuŵarapo chifukwa chakuti munthu munyake wapika uteŵeti panji udindo unyake? Ivyo Samuyeli wakachita vikutikumbuska kuti tingazomerezganga yayi kuti sanji na ukali vijinthe misisi mu mitima yithu. (Ŵerengani Zintharika 14:30.) Chiuta wali na ntchito zinandi ziwemi zakuti ŵateŵeti ŵake ŵakugomezgeka ŵachite.
“Kasi Utengelerenge Sauli M’paka Pawuli?”
22. Chifukwa wuli mphake kuti pakwamba Samuyeli wakawonamo viwemi mwa Sauli?
22 Sauli wakaŵa munthu bweka yayi. Wakaŵa mutali na wakujintcha, wakaŵa wachikanga kweniso pakwamba wakaŵa wakujiyuyura na wambura kujiŵikamo. (1 Sam. 10:22, 23, 27) Mphake kuti Samuyeli wakawonamo viwemi mwa munthu uyu. Sauli wakaŵaso na wanangwa wa kusankha. (Doto. 30:19) Kasi wakawugwiliskira ntchito makora wanangwa uwu?
23. Kasi ni mukhaliro wuli uwo Sauli wakadankha kutaya? Ndipo wakalongora wuli kuti wamba kujikuzga?
23 Chachitima ntchakuti para munthu waŵa na mazaza, chinthu chakwamba icho wakutaya nkhujiyuyura. Pakati pajumpha nyengo yichoko waka, Sauli wakamba kujikuzga. Wakaleka kuchita ivyo Yehova wakamuphalira kwizira mwa Samuyeli. Nyengo yinyake, Sauli wakatondeka kuzikira, ndipo wakapeleka sembe iyo wakeneranga kupeleka ni Samuyeli. Samuyeli wakamuchenya mwankhongono ndipo wakamuphalira kuti ufumu ulutilirenge yayi kuŵa mu mbumba yake. M’malo mwakuti wapulikire, Sauli wakachitaso vinthu vinyake viheni chomene.—1 Sam. 13:8, 9, 13, 14.
24. (a) Kasi Sauli wakatondeka wuli kupulikira Yehova wakati watumika kukarwa nkhondo na Ŵaamaleki? (b) Kasi Sauli wakachita wuli wakati wachenyeka, ndipo Yehova wakadumura vichi?
24 Yehova wakaphalira Sauli kwizira mwa Samuyeli kuti wakarwe nkhondo na Ŵaamaleki. Yehova wakayowoya kuti wakakome themba lawo liheni, Agagi. Kweni Sauli wakamuleka wamoyo Agagi ndiposo wakatora vinthu viwemi chomene ivyo vikeneranga kuparanyika. Samuyeli wakati wiza na kumususka, ivyo Sauli wakachita vikulongora kuti wakasintha chomene. M’malo mwa kupulikira waka, wakamba kujigowokera na kufyulira ŵanyake mulandu. Sauli wakayezga kuchepeska mulandu wake pakuyowoya kuti vinthu ivyo ŵakavileka vyamoyo ŵamupeleka sembe kwa Yehova. Ntheura Samuyeli wakayowoya mazgu ghakumanyikwa chomene ghakuti: “Wona, kupulikira nkhuwemi kuluska sembe.” Samuyeli wakachita chikanga, ndipo wakachenya Sauli na kumuphalira ivyo Yehova wadumura kuti: Ufumu ufumengeko kwa Sauli na kupelekeka kwa munthu munyake, muwemiko. *—1 Sam. 15:1-33.
25, 26. (a) Chifukwa wuli Samuyeli wakatengelera Sauli? Ndipo Yehova wakamovwira wuli? (b) Kasi Samuyeli wakasambirapo vichi wakati waluta ku nyumba ya Yese?
25 Samuyeli wakakwenyelera chomene na ivyo Sauli wakachita. Wakatchezera kulira kwa Yehova chifukwa cha Sauli. Wakamba na kumutengelera wuwo. Samuyeli wakakhazganga kuti Sauli wachitenge viwemi vinandi, kweni wakakhuŵara nayo. Wakaŵaso Sauli uyo wakamumanyanga yayi. Wakaleka makhaliro ghawemi na kugalukira Yehova. Samuyeli wakakana kuwonanaso na Sauli. Kweni pamanyuma, Yehova wakamuphalira Samuyeli kuti: “Kasi utengelerenge Sauli m’paka pawuli, pakuti sono namukana kuti wawuse nga ni themba pa Israyeli? Zuzga sengwe lako na mafuta, unyamuke. Nikutumenge kwa Yese Mubetelehemu, chifukwa najisolera themba pa ŵana ŵake.”—1 Sam. 15:34, 35; 16:1.
26 Pakufiska khumbo lake, Yehova wakuthemba ŵanthu yayi, awo kanandi ŵakuleka kugomezgeka. Para munthu munyake waleka kugomezgeka, Yehova wakusora munyake kuti wachite khumbo lake. Ntheura Samuyeli wakaleka kutengelera Sauli. Yehova wakatuma Samuyeli ku nyumba ya Yese ku Betelehemu. Kura, wakasanga ŵana ŵa Yese ŵakujintcha na ŵakuwoneka makora. Kweni Yehova wakamukumbuskirathu Samuyeli kuti wangalaŵiskanga pa mawonekero gha munthu yayi. (Ŵerengani 1 Samuyeli 16:7.) Paumaliro, Samuyeli wakakumana na Davide, mwana muchoko chomene wa Yese, ndipo ndiyo Yehova wakasora.
Samuyeli wakasambira kuti palije vyakukhuŵazga ivyo Yehova wangatondeka kumazga, panji kuvizgora vitumbiko
27. (a) Ntchivichi chikawovwira Samuyeli kuti walutilire kuŵa na chipulikano chakukhora? (b) Kasi imwe mukuti wuli pakuwona umo Samuyeli wakachitira vinthu?
27 Mu vyaka vyake vyaumaliro, Samuyeli wakakhorwa kuti Yehova wakachita makora kusankha Davide kuti wanjire mu malo gha Sauli. Sauli wakamba kuchitira sanji Davide na kukhumba kumukoma. Kweni Davide wakaŵa na makhaliro ghawemi chomene, nga ni chikanga, kunyoloka, chipulikano, na kugomezgeka. Apo Samuyeli wakaŵa pafupi kufwa, chipulikano chake chikalutilira kukhora. Wakawona kuti palije vyakukhuŵazga ivyo Yehova wangatondeka kumazga, panji kuvizgora vitumbiko. Paumaliro, Samuyeli wakafwa, wakaleka mbiri yiwemi chomene. Mphake kuti Ŵaisrayeli wose ŵakamulira munthu wakugomezgeka uyu. Lero napo ŵateŵeti ŵa Yehova ŵangachita makora kujifumba kuti, ‘Kasi nane ningaŵa na chipulikano nga ntcha Samuyeli?’
^ ndime 24 Samuyeli ndiyo wakakoma Agagi. Themba ili na mbumba yake ŵakaŵa ŵakwenelera yayi kuŵachitira chitima. Pakati pajumpha vyaka vinandi chomene, vikulongora kuti munthu munyake uyo wakafuma mwa Agagi wakaŵa “Hamani Muagagi.” Munthu uyu wakakhumbanga kukoma ŵanthu wose ŵa Chiuta.—Est. 8:3; wonani Mutu 15 na 16 mu buku ili.


text:
Nkhani Nambara 62: Suzgo mu Nyumba ya Davide
Davide wakati wayamba kuwusa mu Yerusalemu, Yehova wakawovwira ŵasilikari ŵake kutonda nkhondo zinandi. Yehova wakalayizga kupeleka caru ca Kenani ku Ŵaisrayeli. Na wovwiri wa Yehova, caru cose ico Yehova wakalayizga cikaŵa cawo.
Davide wakaŵa fumu yiwemi. Wakatemwa Yehova. Mwantheura, cimoza mwa vinthu vyakwambilira ivyo wakacita wati wapoka Yerusalemu cikaŵa kunyamura likasa la Yehova na kuluta nalo kwenekura. Wakakhumbanga kuzenga tempele kuti ndimo likasa likhalenge.
Davide wakati wacekura, wakapanga ubudi ukuru comene. Iye wakamanyanga kuti mbuheni kutora cinthu camwene. Kweni mise yinyake, apo wakaŵa pa mtenje wa nyumba yake, wakawona mwanakazi wakutowa comene. Zina lake wakaŵa Batisheba, ndipo mfumu wake wakaŵa Uriya, yumoza wa ŵasilikari ŵake.
Davide wakamudokera comene Batisheba mwakuti wakatuma munthu kukamucema na kwiza nayo ku nyumba yake. Mfumu wake wakaŵa ku nkhondo. Davide wakagona nayo ndipo pamanyuma pake wakawona kuti waŵenge na mwana. Davide wakasuzgika comene mu maghanoghano, ntheura wakaphalira Yoabu kuti waŵike Uriya panthazi ku nkhondo kuti wakomeke. Uriya wakati wafwa, Davide wakatora Batisheba.
Yehova wakakwiya comene na ivyo Davide wakacita. Ntheura wakatuma muteŵeti wake Natani kuti wakamuphalire kwananga kwake. Ungamuwona Natani pa cithuzithuzi apa wakuyowoya na Davide. Davide wakaŵa wacitima comene cifukwa ca ivyo wakacita, ntheura Yehova wakamukoma yayi. Kweni Yehova wakati: ‘Cifukwa ca vinthu viheni ivyo wacita, uŵenge na masuzgo ghanandi mu nyumba yako.’ Mwee, nayo ni suzgo iyo Davide wakaŵa nayo!
Cakwamba, mwana wa Batisheba wakafwa. Pamanyuma pake Amunoni, mwana wakwamba wa Davide, wakacicizga Tamara, mudumbu wake, kuti wagone nayo. Abisalomu, mwana wa Davide, wakakwiya comene na ici mwakuti wakakoma Amunoni. Nyengo yikati yalutapo, Abisalomu wakakopa mitima ya ŵanthu ŵanandi ndipo wakajiŵika kuŵa fumu. Paumaliro, Davide wakatonda nkhondo pa kwimikana na Abisalomu, uyo wakakomeka. Enya, Davide wakaŵa mu masuzgo ghanandi.
Mukati mu vyose ivi, Batisheba wakababa mwana mwanalume zina lake Solomoni. Davide wakati wacekura na kurwara, Adoniya, mwana wake, wakakhumba kujivwarika ufumu. Penepapo Davide wakaphalira Zadoki, musofi, kuti wapungulire mafuta pa mutu wa Solomoni kulongora kuti Solomoni ndiyo wazamuŵa fumu. Pakati pajumpha nyengo yicoko waka Davide wakafwa na vilimika 70. Wakawusa vilimika 40, ndipo pamanyuma pake Solomoni ndiyo wakaŵa fumu ya Israyeli.
2 Samuel 11:1-27; 12:1-18; 1 Mathemba 1:1-48.
Mafumbo
- Na wovwiri wa Yehova, nchivici cikacitikira caru ca Kenani?
- Nchivici cikacitika zuŵa linyake apo Davide wakaŵa pa mtenje wa nyumba yake?
- Nchifukwa wuli Yehova wakakwiya na ivyo Davide wakacita?
- Pa cithuzithuzi apa, ninjani uyo Yehova wakatuma kuti wamuphalire Davide kwananga kwake, ndipo mwanalume uyu wakayowoya kuti nchivici cimucitikirenge Davide?
- Ni suzgo wuli iyo Davide wakaŵa nayo?
- Ninjani wakaŵa fumu apo Davide wakati wafwa?
Mafumbo ghanyake
- Ŵazgani 2 Samuel 11:1-27.
Kasi kuŵa wakutangwanika mu uteŵeti wa Yehova kukutivikilira wuli?
Ni mwauli umo Davide wakanjilira mu kwananga, ndipo ŵateŵeti ŵa Yehova wakutorapo sambiro wuli lero? (2 Sam. 11:2; Mat. 5:27-29; 1 Kor. 10:12; Yak. 1:14, 15)
- Ŵazgani 2 Samuel 12:1-18.
Ni sambiro wuli ilo ŵalara ŵa mpingo na ŵapapi ŵakutorapo pa umo Natani wakapelekera ulongozgi kwa Davide? (2 Sam. 12:1-4; Zinth. 12:18; Mat. 13:34)
Nchifukwa wuli Yehova wakamucitira lusungu Davide? (2 Sam. 12:13; Sal. 32:5; 2 Kor. 7:9, 10)


text:
VINTHU VYAKUKONDWESKA MU 2015
Nyumba za Ufumu Zikwenera Kuzengeka Luŵiro
NTCHAKUKONDWESKA chomene kuwona kuti pa charu chose, Yehova wakuguza ŵanthu mwaluŵiro chomene kuti ŵize mu chisopa chaunenesko. (Yes. 60:22) Ntheura Nyumba za Ufumu zinandi zikukhumbikwa. Pa charu chose, Nyumba za Ufumu zakujumpha 13,000 zikwenera kuzengeka panji kunozgeka.
Kuti ntchito iyi yende mwaluŵiro kweniso kuti paleke kunjira ndalama zinandi, Wupu Wakulongozga wasintha vinthu vinyake mu madipatimenti ghakupambanapambana gha vyakuzenga. Dipatimenti Yakulemba Mapulani na Kuzenga ya pa charu chose iyo yapangika sonosono ku Brooklyn, New York, yikulimbikira chomene ntchito ya kuzenga na kunozga Nyumba za Ufumu pa charu chose. Ndipo yikuwoneseska kuti ntchito iyi yikuchitika mwaluŵiro chomene. Dipatimenti Yakulemba Mapulani na Kuzenga ku Australasia, Central Europe, South Africa, na United States, yikuwoneseska kuti ntchito ya kuzenga Nyumba za Ufumu mu vyaru ivyo yikulaŵilira yikwenda mwaluŵiro kweniso kwambura kunanga ndalama zinandi. Dipatimenti iyi yikusambizgaso minthavi ya mu vyaru ivyo yikulaŵilira umo yingapwelelera Nyumba za Ufumu. Pa munthavi uliwose Dipatimenti Yakulemba Mapulani na Kuzenga, yikulaŵilira ntchito ya kuzenga na kunozga Nyumba za Ufumu na Malo gha Ungano.
Mu Janyuwale 2015, ŵalara wose ku United States ŵakaŵa na ungano uwo ukayowoya za ndondomeko yiphya ya umo ŵangapangira mapulani, kuzenga, na kunozga Nyumba za Ufumu. Wonani ivyo ŵakasambira.
Vyakuzenga: Mapulani gha Nyumba ya Ufumu na vinthu vyakuzengera vikwenera kuyana na ku malo uko. Kweniso vikwenera kukolerana na ulongozgi wakufuma ku Komiti Yakusindikizga ya Wupu Wakulongozga. Nyumba za Ufumu zikwenera kuzengeka mu nthowa yakuti zileke kunangika luŵiro, zakukhora, zakuwoneka makora, kweniso zambura kurya ndalama zinandi.
Kunozga: Mpingo uŵenge na ŵabali ŵakujipeleka awo ŵasambizgikenge umo ŵangapwelelera Nyumba ya Ufumu kuti yilutilire kuwoneka makora.
Mbunenesko kuti ntchito ya kuzenga na kunozga Nyumba za Ufumu njikuru chomene. Kweni yichitikenge mwaluŵiro chifukwa ŵanthu ŵa Chiuta mbakukolerana. Kweniso yichitikenge mu nthowa yakuti paleke kunjira ndalama zinandi.
Manyani Vinandi
Ŵakaboni ŵa Yehova Ŵakuzenga Kulikose pa Charu Chapasi
Ŵanthu ŵa Yehova ŵakuzenga kulikose malo ghakusoperapo, Nyumba za Ufumu na vinyake nangauli ŵakupambana mitheto, na viyowoyero. Ŵakuchita vyose ivi kuchindika Yehova
Kuzenga Nyumba za Ufumu ku Vigaŵa Vyakutali
Wonani umo magulu 5 ghakazengera Nyumba za Ufumu ziŵiri mu mazuŵa 28.


text:
‘Ni njani uyo ni mukuru nga ndimwe, A Chiuta?’ (13)
Kwa wakulongozga sumu pa Yedutuni.* Salimo la Asafu.+ Sumu.77 Nililirenge kwa Chiuta na mazgu ghane,Nichemerezgenge kwa Chiuta, ndipo iyo wanipulikenge.+2 Mu zuŵa la suzgo yane nkhumupenja Yehova.+Nausiku nkhunyoloskera mawoko ghane kwa iyo kwambura kuleka.*Nkhusanguluskika yayi.3 Para nakumbuka Chiuta, nkhutampha.+Nkhusuzgika ndipo nkhongono zane zikumara.*+ (Selah)4 Mukukolera vikopi vya maso ghane kuti vileke kujalika.Nkhukweŵeka ndipo ningayowoya yayi.5 Nkhughanaghana vya mazuŵa ghakale,+Vyaka vyakale chomene.6 Nausiku nkhukumbuka sumu yane.+Nkhulanguruka mu mtima wane,+Mzimu wane ukupenjerezga.*7 Kasi Yehova watitayenge muyirayira?+Watilongorengeso yayi lusungu lwake?+8 Kasi lusungu* lwake lwalekerathu?Kasi layizgo lake liwenge pawaka mu miwiro yose?9 Kasi Chiuta waluwa kulongora uwemi wake,+Panji ukali wake walekeska lusungu lwake? (Selah)10 Kasi niyowoyenge waka kuti: “Ichi ndicho chikunikweŵeska:*+Wapachanya Nkhanira watisinthira woko lake lamalyero”?*11 Nikumbukenge milimo ya Ya.Nikumbukenge vinthu vyakuzizwiska ivyo mukachita kale chomene.12 Nilangurukenge pa milimo yinu yose,Na kughanaghanira pa ivyo mwachita.+13 A Chiuta, nthowa zinu ni zituŵa.Kasi ni chiuta nju uyo ni mukuru nga ndimwe, A Chiuta?+14 Ndimwe Chiuta waunenesko uyo wakuchita vinthu vyakuzizwiska.+Mwavumbura nkhongono zinu ku ŵanthu.+15 Mwathaska ŵanthu ŵinu na nkhongono zinu,*+Ŵana ŵa Yakhobe na ŵa Yosefe. (Selah)16 Maji ghakamuwonani, A Chiuta,Maji ghakamuwonani ndipo ghakavunduka.+Maji ghakunyang’amira nagho ghakaŵiruka.17 Mabingu ghakakhizga maji.Mitambo yamabingu yikadudumira,Ndipo mivi yinu yikamwetukira uku na uko.+18 Mphomo ya kududumira kwinu+ yikaŵa nga ni makhwiro gha gileta.Ŵaleza ŵakangweluska charu icho kuli ŵanthu.+Charu chapasi chikambwambwantha na kundindima.+19 Msewu winu ukajumpha mu nyanja,+Nthowa yinu mu maji ghanandi.Kweni apo pakakanda malundi ghinu pakamanyikwa yayi.20 Mukalongozga ŵanthu ŵinu nga ni mskambo,+Na woko la Mozesi na Aroni.+


text: 1 Yehova wakayowoya na Mozesi mu mapopa gha Sinayi,+ mu chihema chakukumanamo+ pa zuŵa lakwamba la mwezi wachiŵiri mu chaka chachiŵiri ŵati ŵafuma mu charu cha Eguputo.+ Wakati:2 “Upende+ wumba wose wa Ŵaisrayeli,* waliyose payekha, kuyana na mbumba zawo, nyumba za awiskewo, ndipo ulembe mazina gha ŵanalume wose.3 Iwe na Aroni ulembe mazina ghawo kuyana na mawumba ghawo, wose ŵa vyaka 20 kuya munthazi+ awo mbakwenelera kuya ku nkhondo mu Israyeli.4 “Pa fuko lililose mutorepo mwanalume yumoza kuti waŵe namwe. Mutore uyo ni mulongozgi wa nyumba ya awiske.+5 Mazina gha ŵanalume awo muŵenge nawo ni agha: Pa fuko la Rubeni, Elizuri+ mwana wa Sheduru;6 pa fuko la Simiyoni, Shelumiyeli+ mwana wa Zurishadayi;7 pa fuko la Yuda, Nashoni+ mwana wa Aminadabu;8 pa fuko la Isakara, Netaneli+ mwana wa Zuwari;9 pa fuko la Zebuloni, Eliyabu+ mwana wa Heloni.10 Kufuma mu ŵana ŵa Yosefe: pa fuko la Efurayimu,+ Elishama mwana wa Amihudi; pa fuko la Manase, Gamaliyeli mwana wa Pedazuri.11 Pa fuko la Benjamini, Abidani+ mwana wa Gideyoni;12 pa fuko la Dani, Ahiyezeri+ mwana wa Amishadayi;13 pa fuko la Asheri, Pagiyeli+ mwana wa Okirani;14 pa fuko la Gadi, Eliyasafu+ mwana wa Deweli;15 ndipo pa fuko la Nafutali, Ahira+ mwana wa Enani.16 Aŵa ndiwo ŵasoleka kufuma mu wumba. Mbalongozgi+ ŵa mafuko gha awiskewo, ŵalara ŵa vikwi vya Israyeli.”+17 Ntheura Mozesi na Aroni ŵakatora ŵanalume aŵa, awo ŵakazunulika mazina.18 Ŵakawunganya wumba wose pa zuŵa lakwamba la mwezi wachiŵiri, kuti ulembeke mazina kuyana na mbumba zawo, na nyumba za awiskewo. Ŵakalembeka mazina, kwamba ŵa vyaka 20 kuya munthazi,+19 nga umo Yehova wakaphalilira Mozesi. Ntheura wakaŵalemba mu mapopa gha Sinayi.+20 Ŵana ŵa Rubeni, mwana wakwamba wa Israyeli,+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.21 Awo ŵakalembeka pa fuko la Rubeni ŵakaŵa 46,500.22 Ŵana ŵa Simiyoni+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.23 Awo ŵakalembeka pa fuko la Simiyoni ŵakaŵa 59,300.24 Ŵana ŵa Gadi+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.25 Awo ŵakalembeka pa fuko la Gadi ŵakaŵa 45,650.26 Ŵana ŵa Yuda+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.27 Awo ŵakalembeka pa fuko la Yuda ŵakaŵa 74,600.28 Ŵana ŵa Isakara+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.29 Awo ŵakalembeka pa fuko la Isakara ŵakaŵa 54,400.30 Ŵana ŵa Zebuloni+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.31 Awo ŵakalembeka pa fuko la Zebuloni ŵakaŵa 57,400.32 Ŵana ŵa Yosefe awo ŵakababika mwa Efurayimu+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.33 Awo ŵakalembeka pa fuko la Efurayimu ŵakaŵa 40,500.34 Ŵana ŵa Manase+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.35 Awo ŵakalembeka pa fuko la Manase ŵakaŵa 32,200.36 Ŵana ŵa Benjamini+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.37 Awo ŵakalembeka pa fuko la Benjamini ŵakaŵa 35,400.38 Ŵana ŵa Dani+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.39 Awo ŵakalembeka pa fuko la Dani ŵakaŵa 62,700.40 Ŵana ŵa Asheri+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.41 Awo ŵakalembeka pa fuko la Asheri ŵakaŵa 41,500.42 Ŵana ŵa Nafutali+ ŵakalembeka kuyana na mazina ghawo, mbumba zawo, na nyumba za awiskewo. Ŵanalume wose ŵa vyaka 20 kuya munthazi awo ŵakaŵa ŵakwenelera kuya ku nkhondo, ŵakapendeka.43 Awo ŵakalembeka pa fuko la Nafutali ŵakaŵa 53,400.44 Aŵa ndiwo ŵakalembeka na Mozesi, Aroni pamoza na ŵalongozgi 12 ŵa Israyeli. Mulongozgi waliyose wakimiranga nyumba ya awiske.45 Ŵaisrayeli wose ŵa vyaka 20 kuya munthazi awo ŵakaŵa ŵakwenelera kuya ku nkhondo mu Israyeli, ŵakalembeka kuyana na nyumba za awiskewo.46 Wose awo ŵakalembeka ŵakaŵa 603,550.+47 Kweni Ŵalevi,+ kuyana na fuko la awiskewo, ŵakapendeka pamoza na Ŵaisrayeli ŵanyawo yayi.+48 Ntheura Yehova wakati kwa Mozesi:49 “Ŵa fuko la Levi pera ungaŵalembanga yayi nanga nkhuŵapendera kumoza na Ŵaisrayeli ŵanyawo.+50 Uŵimike Ŵalevi kuti ŵalaŵilirenge chihema cha Ukaboni,+ viteŵetero vyake vyose, na vyose ivyo vili mwenemumo.+ Ŵayeghenge chihema na viteŵetero vyake vyose,+ ndipo ŵateŵeterenge penepapo.+ Ŵajinthenge mahema ghawo kuzingilizga chihema.+51 Para chihema chikusamuskika, Ŵalevi ndiwo ŵachipasurenge+ ndipo para chikujinthika, Ŵalevi ndiwo ŵachijinthenge. Munthu wambura kuzomerezgeka* uyo wasendelera ku chihema wakomeke.+52 “Muisrayeli waliyose wajinthenge hema lake, waliyose mu msasa uwo wagaŵirika. Waliyose mu gulu lake la mafuko ghatatu,+ kuyana na mawumba ghawo.53 Ŵalevi ŵajinthenge mahema ghawo kuzingilizga chihema cha Ukaboni kuti ukali wa Chiuta uleke kukhilira pa wumba wa Ŵaisrayeli.+ Ŵalevi ŵateŵeterenge* pa chihema cha Ukaboni.”+54 Ŵaisrayeli ŵakachita vyose ivyo Yehova wakaphalira Mozesi. Ŵakachita ndendende.


text: 10 Apo Ezira wakalombanga+ na kuzomera zakwananga, kulira na kugona pasi thafya panthazi pa nyumba ya Chiuta waunenesko, mzinda ukuru wa Israyeli, ŵanalume, ŵanakazi, na ŵana, ukawungana kumuzingilizga, pakuti ŵanthu ŵakaliranga chomene.2 Penepapo Shekaniya mwana wa Yehiyeli+ wa ŵana ŵa Elamu+ wakati kwa Ezira: “Tamuchitira mwambura kugomezgeka Chiuta withu, tatora* ŵanakazi ŵachilendo ku ŵanthu ŵa mu charu.+ Nangauli vili nthena, chigomezgo chichalipo kwa Israyeli.3 Sono tichite phangano na Chiuta withu,+ tiwezge ŵanakazi na ŵana awo ŵababa kuyana na ulongozgi wa Yehova na wa ŵanthu awo ŵakuchindika* dango la Chiuta withu.+ Tichite kuyana na Dango.4 Wuka, pakuti uwu ni mulimo wako, ndipo ise tili nawe. Uŵe wankhongono na kuchitapo kanthu.”5 Penepapo Ezira wakawuka, ndipo wakalapizga chilapo ŵalara ŵa ŵasembe, Ŵalevi, na Ŵaisrayeli wose chakuti ŵachitenge ivyo vikayowoyeka.+ Ntheura ŵakachita chilapo.6 Sono Ezira wakawuka kufumapo panthazi pa nyumba ya Chiuta waunenesko, wakaluta ku chipinda* cha Yehohanani mwana wa Eliyashibu. Nangauli wakaluta kura, wakaryako chakurya chara nesi kumwa maji, pakuti wakatengeranga chifukwa cha kuleka kugomezgeka kwa ŵanthu awo ŵakawerako ku wuzga.+7 Penepapo ŵakapharazga mu Yuda na mu Yerusalemu mose kuti wose awo ŵakawera ku wuzga ŵawungane pamoza ku Yerusalemu.8 Waliyose uyo walekenge kwiza mu mazuŵa ghatatu, kuyana na udumuliro uwo ŵakaronga na ŵalara ŵakaka, katundu wake yose wapokeke ndipo wafumiskikemo mu mpingo wa ŵanthu ŵakuwera ku wuzga.+9 Ntheura ŵanthu wose ŵa Yuda na Benjamini ŵakawungana ku Yerusalemu mu mazuŵa ghatatu, mu mwezi wa 9 pa zuŵa la 20 la mwezi uwo. Ŵanthu wose ŵakakhala pasi pa luŵaza lwa nyumba ya Chiuta waunenesko, ŵakambwambwanthanga chifukwa cha nkhani iyo yikaŵapo kweniso chifukwa cha chivula chikuru.10 Penepapo Ezira wasembe wakawuka, wakati kwa iwo: “Mwachita mwambura kugomezgeka, mwatora ŵanakazi ŵachilendo+ ndipo mwasazgirako mulandu wa Israyeli.11 Sono zomerani maubudi ghinu kwa Yehova Chiuta wa ŵasekuru ŵinu, muchite khumbo lake. Mujipature ku ŵanthu ŵa mu charu na ku ŵanakazi ŵachilendo aŵa.”+12 Penepapo mpingo wose ukazgora na mazgu ghakuru, ukati: “Ni mulimo withu kuchita ivyo mwayowoya.13 Kweni ŵanthu mbanandi, nyengo nayo njavula, ntheura tingimilira chara pawaro. Nakuti nkhani iyi yimalenge zuŵa limoza panji ghaŵiri chara, chifukwa tananga chomene pa nkhani iyi.14 Ntheura tikuŵeya kuti ŵakaronga ŵithu ŵimire mpingo wose.+ Wose mu misumba yithu awo ŵali kutora ŵanakazi ŵachilendo ŵize pa nyengo yakutemeka pamoza na ŵalara na ŵeruzgi ŵa msumba uliwose, m’paka tiwezge ukali wakugolera wa Chiuta withu, ufumeko kwa ise chifukwa cha nkhani iyi.”15 Ndipouli, Yonatani mwana wa Asaheli na Yahaziya mwana wa Tikiva ŵakasuska fundo iyi, ndipo Meshulamu na Shabetayi+ Ŵalevi ŵakakolerana nawo.16 Kweni awo ŵakawera ku wuzga ŵakachita icho ŵanthu ŵakakolerana. Ezira wasembe na ŵalara ŵa nyumba za awiskewo, wose awo ŵakazunulika mazina, ŵakawungana pamphepete pa zuŵa lakwamba la mwezi wa 10 kuti ŵasande nkhani iyi.17 Ŵakamalizga nkhani ya ŵanalume wose awo ŵakatora ŵanakazi ŵachilendo pa zuŵa lakwamba la mwezi wakwamba.18 Pakasangika kuti ŵana ŵanyake ŵa ŵasembe ŵakatora ŵanakazi ŵachilendo.+ Ŵanthu ŵake ŵakaŵa aŵa: Pa ŵana ŵa Yeshuwa+ mwana wa Yehozadaki na ŵabali ŵake pakaŵa Maseya, Eliyezeri, Yaribu, na Gedaliya.19 Kweni ŵakalayizga* kuti ŵaŵawezgenge ŵawoli ŵawo. Ndipo pakuti ŵakasangika na mulandu, ŵakapeleka mberere yanalume pa mulandu wawo.+20 Pa ŵana ŵa Imeri+ pakaŵa Hanani na Zebadiya.21 Pa ŵana ŵa Harimu+ pakaŵa Maseya, Eliya, Shemaya, Yehiyeli, na Uziya.22 Pa ŵana ŵa Pashuri+ pakaŵa Eliyoyenayi, Maseya, Ishimayeli, Netaneli, Yozabadi, na Eleyasa.23 Pa Ŵalevi pakaŵa Yozabadi, Shimeyi, Kelaya (uyo ni Kelita), Petahiya, Yuda, na Eliyezeri.24 Pa ŵakwimba pakaŵa Eliyashibu. Pa ŵalinda ŵa pa vipata pakaŵa Shalumu, Telemu, na Uri.25 Pa Israyeli, mu ŵana ŵa Paroshi+ pakaŵa Ramiya, Iziya, Malikiya, Miyamini, Eliyazara, Malikiya, na Benaya.26 Pa ŵana ŵa Elamu,+ Mataniya, Zekariya, Yehiyeli,+ Abidi, Yeremoti, na Eliya.27 Pa ŵana ŵa Zatu+ pakaŵa Eliyoyenayi, Eliyashibu, Mataniya, Yeremoti, Zabadi, na Aziza.28 Pa ŵana ŵa Bebayi+ pakaŵa Yehohanani, Hananiya, Zabayi, na Atilayi.29 Pa ŵana ŵa Bani pakaŵa Meshulamu, Maluki, Adaya, Yashubu, Sheyali, na Yeremoti.30 Pa ŵana ŵa Pahati-mowabu+ pakaŵa Aduna, Kelali, Benaya, Maseya, Mataniya, Bezaleli, Binuyi, na Manase.31 Pa ŵana ŵa Harimu+ pakaŵa Eliyezeri, Isihiya, Malikiya,+ Shemaya, Shimiyoni,32 Benjamini, Maluki, na Shemariya.33 Pa ŵana ŵa Hashumu+ pakaŵa Matenayi, Matata, Zabadi, Elifeleti, Yeremayi, Manase, na Shimeyi.34 Pa ŵana ŵa Bani pakaŵa Madayi, Amuramu, Uyeli,35 Benaya, Bedeya, Keluhi,36 Vaniya, Meremoti, Eliyashibu,37 Mataniya, Matenayi, na Yasu.38 Pa ŵana ŵa Binuyi pakaŵa Shimeyi,39 Shelemiya, Natani, Adaya,40 Makinadebayi, Shashayi, Sharayi,41 Azareli, Shelemiya, Shemariya,42 Shalumu, Amariya, na Yosefe.43 Pa ŵana ŵa Nebo pakaŵa Yeyiyeli, Matitiya, Zabadi, Zebina, Yadayi, Joyeli, na Benaya.44 Wose aŵa ŵakatora ŵanakazi ŵachilendo,+ ndipo ŵakawezga ŵawoli ŵawo pamoza na ŵana ŵawo.+


text:
Kasi Mukumanya?
Kasi mbunenesko kuti kale ŵanthu ŵanyake ŵakaseŵanga duru mu minda yaŵene?
PA MATEYU 13:24-26 Yesu wakati: “Ufumu wakuchanya ukuyana na munthu uyo wakaseŵa mbuto yiwemi mu munda wake. Apo ŵanthu ŵakaŵa mu tulo, mulwani wake wakiza na kuseŵamo duru mukati mu tirigu, ndipo wakaluta. Mbuto yikati yaphuka na kupambika vipambi, duru nalo likawoneka.” Ŵanthu ŵanandi awo ŵakulemba mabuku ŵakukayika usange ivyo Yesu wakayowoya pa lemba ili vikachitikanga nadi. Ndipouli, mabuku gha malango ghakale gha Ŵaroma ghakulongora kuti ŵanthu ŵanyake ŵakapandanga nadi duru mu minda ya ŵanyawo.
Dikishonare yinyake ya mazgu gha mu Baibolo yikuti: “Malango gha Ŵaroma ghakakanizganga kupanda duru mu munda wa munyako na chilato cha kuwezgera. Ntheura ukaŵanga mulandu ukuru kuchita nthena. Kuti paŵe dango lakukanizga kaluso aka, ndikuti kanandi vikachitikanga nadi.” Munthu munyake wakumanya vyamalango (Alastair Kerr) wakalongosora kuti mu 533 C.E., fumu ya Ŵaroma, Justinian, yikalemba buku la Digest. Buku ili likulongosora malango gha Ŵaroma kweniso ivyo ŵanthu ŵanyake awo ŵakamanyanga makora malango mu nyengo ya Ŵaroma ŵakalemba cha m’ma 100-250 C.E. Munyake mwa ŵanthu ŵakumanya malango wakaŵa Ulpian. Buku ili likuti Ulpian wakalemba za mulandu wakukhwaskana na kupanda duru mu munda wamwene uwo ukeruzgika na Celsus, uyo wakaŵako pamanyuma pa 100 C.E. Munthu munyake wakapanda duru mu munda wamwene ndipo duru likananga mbuto. Buku la Digest likuti kuyana na malango gha Ŵaroma, munthu uyo wapanda duru mu munda waŵene wakeneranga kumulipira mweneko wa munda.
Nkhaza zanthena izi zikachitikanga mu Ufumu wa Roma, ndipo zikulongora kuti ivyo Yesu wakayowoya mu ntharika yake ya pa Mateyu 13:24-26 vikachitikanga nadi.
Kasi Ŵaroma ŵakapeleka wanangwa wuli ku ŵalongozgi Ŵachiyuda mu nyengo ya Ŵakhristu ŵakwambilira?
MU NYENGO ya Ŵakhristu ŵakwambilira, chigaŵa cha Yudeya chikaŵa pasi pa kazembe wa boma la Ŵaroma. Kazembe waliyose wakaŵanga na ŵasilikari ŵake. Mulimo wake ukuru ukaŵa wakusonkheska msonkho na kuwoneseska kuti ŵanthu ŵakukhala mwamtende. Boma la Ŵaroma likaŵa na mazaza kulanga munthu waliyose uyo waswa malango. Ntheura ŵalongozgi Ŵachiyuda ŵakaŵanga na wanangwa wakuchita chilichose, chikuru ŵakuleka kuswa malango gha Ŵaroma.
Sanihedirini likaŵa khoti likuru chomene la Ŵayuda ilo likeruzganga milandu yikuruyikuru. Kweniso pakaŵa makhoti ghachokoghachoko mu chigaŵa chose cha Yudeya. Makhoti agha ndigho ghakeruzganga milandu yichokoyichoko, ndipo ŵakazembe Ŵachiroma ŵakanjilirangapo yayi pa milandu iyi. Kweni para munthu wasangika na mulandu uwo chilango chake ni nyifwa, boma la Ŵaroma likazomerezganga yayi kuti ŵalongozgi Ŵachiyuda ŵeruzge mulandu wanthena uwu. Ndipouli, Ŵaroma ŵakanjilirapo yayi pa mulandu wa Stefano, nakuti ndiwo wekha uwo ŵakaleka kunjilirapo. Khoti la Sanihedirini ndilo likeruzga kuti Stefano wakomeke mwakudinyika na malibwe.—Mil. 6:8-15; 7:54-60.
Enya, khoti la Sanihedirini likaŵa na mazaza ghakuru. Nkhwantha yinyake (Emil Schürer) yikalemba kuti: “Boma la Ŵaroma likazomerezganga yayi ŵalongozgi Ŵachiyuda kweruzga nkhani zikuruzikuru nga ni mulandu wakuwukira boma. Iwo ŵakeneranga kuyowoyapo dankha pambere munthu wandapike chilango.” Chiyelezgero pa nkhani iyi ni ivyo vikachitikira Paulosi apo kazembe Kilaudiyo Lisiyasi wakaŵa mulongozgi wa ŵasilikari ŵa Ŵaroma. Kazembe uyu wakathaska Paulosi uyo wakaŵa Muroma kuti ŵanthu ŵaleke kumutimba ndipo ŵakamujalira mu jele.—Mil. 23:26-30.


text:
CIGAŴA 2
Ŵani Ŵakugomezgeka kwa Munyinu
“Ico Ciuta wakagumanya pamoza munthu waleke kupatura.”—Mariko 10:9
Yehova wakukhumba kuti tiŵe ‘ŵakugomezgeka.’ (Salmo 18:25) Kugomezgeka nkhwakukhumbikwa comene mu nthengwa, cifukwa para mfumu na muwoli ŵakuleka kugomezgana, citemwa cikumara.
Mazuŵa ghano, ŵanthu ŵanandi ŵakugomezgeka yayi mu nthengwa. Kuti muvikilire nthengwa yinu pali vinthu viŵiri ivyo mukwenera kucita.
1 MANYANI KUTI NTHENGWA YINU NJAKUZIRWA COMENE
IVYO BAIBOLO LIKUYOWOYA: “Musande ivyo ni vinthu vyakuzirwa comene.” (Ŵafilipi 1:10) Nthengwa yinu nchimoza mwa vinthu vyakuzirwa comene pa umoyo winu. Ntheura mukwenera kuyipwelelera.
Yehova wakukhumba kuti mumutemwenge comene mfumu panji muwoli winu na kukondwera lumoza. (Mupharazgi 9:9) Wakukhumba yayi kumusula munyinu. Kweni wakukhumba kuti mupenjenge nthowa za kumukondweskera. (1 Ŵakorinte 10:24) Mucitirani vinthu ivyo vingalongora kuti ngwakukhumbikwa.
IVYO MUNGACITA:
Mucezgenge na munyinu na kutegherezga para wakuyowoya
Mughanaghaniranenge
2 VIKILIRANI MTIMA WINU
IVYO BAIBOLO LIKUYOWOYA: “Waliyose uyo wakulutilira kulaŵiska mwanakazi na kuŵa nayo na khumbiro, wacita nayo kale uleŵi mu mtima wake.” (Mateyu 5:28) Usange munthu wakughanaghanira vya uzaghali, ndikuti ngwakugomezgeka yayi kwa mfumu panji muwoli wake.
Yehova wakuti ‘muvikilire mtima winu.’ (Zintharika 4:23; Yeremiya 17:9) Kuti mucite nthena, mukwenera kuvikilira maso ghinu. (Mateyu 5:29, 30) Yezgani Yobu, uyo wakacita phangano na maso ghake kuti waleke kulaŵiska mwali na khumbo liheni. (Job 31:1) Ŵikanipo mtima kuti muleke kuwonelera vyamuziro. Lekani kuphotokerana panji kucita myati yambura kwenelera na munthu uyo ni mfumu panji muwoli winu yayi.
IVYO MUNGACITA:
Ŵanthu ŵakwenera kumanya kuti mukumutemwa comene mfumu panji muwoli winu
Ghanaghanirani munyinu, ndipo usange wakukondwa yayi na munthu munyake uyo mukucezga nayo, mazgani ubwezi uwo
Manyani Vinandi
Sungani Phangano la Nthengwa
Kasi mukuwona kuti phangano ni mphingo iyo yikumutondeskani kutakasuka? Panji kasi mukuliwona nga ni nyanguru uyo wakukhozga nthengwa yinu?